O scrisoare găsita, de Victor Cilinca 
PERSOANELE: 


ŞTEFAN TIPĂTESCU - subprefect „apolitic”, numit 
pe vremea când era membru în partidul de guvernământ, 
după ce a fost prefect acum 122 de ani 

DIDINA MAZU - secretara prefectului 

GHIŢĂ PRISTANDA - comisar-şef - fost poliţai, 
comisar, fost miliţian, fost agent de poliţie 

ZIŢA TIPĂTESCU - soţia subprefectului după 
divorţul de ziaristul şi încă studentul Rică Venturiano, 
preşedinta de onoare a organizaţiei de femei a 
principalului partid de guvernământ 

NICOLAIE (NAE) CAŢAVENCU - director al unui 
trust de presă, academician al universităţii de vară-toamnă 
„Universitatea Caţavencu”. 

ZAHARIA TRAHANACHE - şeful onorific al 
principalului partid în opoziţie, partid fără preşedinte, 
preşedintele Organizaţiei pentru Apărarea unor Drepturi 
ale Administratorilor - LADA (un O.N.G.); soţul Zoei 

ZOE TRAHANACHE - soţia lui Zaharia, preşedinta 
organizaţiei de femei a partidului dumnealui, din opoziţie 

TACHE FARFURIDI - jurist principal la L.A.D.A., 
fost avocat 

IORDACHE BRÂNZOVENESCU - notar, fost avocat 

IONESCU - profesor universitar, colaborator neplătit 
al ziarului „Caţavencul de Câmpie”, fost institutor 

POPESCU  - profesor suplinitor, redactor la 
„Caţavencul de Câmpie”, fost institutor 

SPIRIDON - cameraman la trustul media „Caţa 
Wind Press, fost băiat, apoi fată, în casă 

VETA - femeie de serviciu/servicii la partidul lui 
Zaharia Trahanache, fostă casnică 

UN CETĂŢEAN ABSTINENT - un  alegător, 


vegetarian, însurat şi antialcoolic de mai puţin de o sută de 
ani 

CHIRIAC, fost om de încredere, şeful pazei 
Prefecturii, patronul unui bar 

MASCAŢII/ FIGURAŢIA - un grup de forţe antitero, 
îmbrăcaţi în negru, cu bocanci grei şi cu cagule pe feţe 


NOTĂ: În actul întâi, toate persoanele care intră în 
scenă, cu excepţia celor care se găsesc pe scenă la 
începutul piesei, urcă de sub scenă printr-o trapă de la 
rampă, se scutură de praf şi, ca un ritual, se şterg pe un 
preş, apoi ocolesc scena ca să intre în „cadru” prin spatele 
ei. 


ACTULI 


DECORUL: Un birou de secretară, aşezat pe rotile, 
este fixat pe acelaşi postament cu o uşă capitonată pe care 
scrie: „Subt-prefect”. Când ansamblul este rotit, de pe 
partea cealaltă apare alt birou, cu spatele la spatele uşii 
subprefectului. La avanscenă, mai multe scaune şi fotolii, 
plasate cam alandala. În fund, rama unui geam înalt, 
agăţată cu un cablu, de o ştangă, poate fi mutată în scenă, 
urmărind personajele atunci când perorează uitându-se „în 
stradă”: spre fundul scenei. 


Scena 1: 


Comisarul-şef Ghiţă Pristanda, secretara Didina 
Mazu 


Comisarul-şef intră degajat, se apropie de birou şi 
bate darabana în blatul acestuia. Didina îşi ajustează 
unghiile cu o pilă, holbându-se la ecranul calculatorului de 
pe birou ca la o telenovelă. Când îl vede pe şeful Poliţiei 


locale, devine, brusc, amabilă. 
DIDINA: - Domnu” prefect e tot în concediu. 
Pristanda se întoarce să plece; Didina continuă, suav. 


DIDINA: - Da' tot domnu' suptorefect vă „execută” 
şi când e domnu' prefect aci - parcă nu ştiţi! Las, că vine el 
înapoi domnu' prefect, luna viitoare şi-i spun, dacă aveţi 
ceva urgent... să-i spună lu’ dom’ subtorefect Tipătescu. 


PRISTANDA: - Curată dilemă! Ce să mai aştept?, 
bagă-mă Didinuţo! 

DIDINA (Îi face semn prieteneşte, cu ochiul. 
Coboară de pe micul podium pe care e instalat biroul, 
ondulându-şi posteriorul, şi împinge uşa, răsucind-o.): Să 
nu mă uitaţi nici dumneavoastră cu treaba aia! 


Uşa se răsuceşte complet, aducând celălalt birou, la 
care stă subprefectul Tipătescu. 


PRISTANDA (îi confirmă, amabil): - Vaaai, da' se 
poate, don'şoară?! 


DIDINA (flatată): - Doamnă... 
Pristanda „intră” - se întoarce uşa. 
Scena 2: 

Tipătescu, Pristanda 


TIPĂTESCU (la interfon): - Didinuţo, ai grijă: nu 
sunt aici nici pentru ministru. Cum care ministru? Al 


nostru! (râde senzual) Da, nici pentru... (Închide. Vine şi se 
aşază, picior peste picior, în faţa comisarului care se tot 
foieşte.) Cu ce ne putem ajuta? 


PRISTANDA: - Venisem să vă spun că trebuie să 
autorizez marşul opoziţiei. Dacă e vreme frumoasă, că 
dacă (se uită spre geam) plouă, oricum or să facă marşul 
înăuntru, în sediul partidului... 


TIPĂTESCU: - Păi aşa, domnu' comisar: cum am 
stabilit în unanimitate, adică eu subprefectul şi cu mine, la 
noi nu încap manifestații în faţa prefecturii! Aaa, dacă vin 
ai noştri, o manifestaţie de sprijin-ceva, sigur, mai tolerăm. 
Zic „ai noştri” din obişnuinţă, mă ştii că sunt, ha-ha, 
subperfect, dar, după lege, sunt independent politic, cum 
scrie la carte: ca un înalt, foarte înalt funcţionar, foarte, 
foarte public! 


PRISTANDA: - Aşa e, dom’ subtorefect. Foarte 
funcţionar, „ă la carte”! Aşa se spunea, ştiţi, când am fost 
la schimbul ăla de experienţă, pe abilităţi, la Chişinău... 
Ne-au dus la un restaurant aşa, cu nume franțuzesc... 
„Ceaikovski”, parcă... 


TIPĂTESCU: - Vezi, ai confirmat şi mata: sunt, 
trebuie să fiu independent politic! Atunci, ca independent, 
de ce dracu' să le autorizez ăstora parastasul, mitingul, 
cum naiba s-o fi chemând?! Ai?! Sunt ei partid la 
guvernare? Nu sunt! (Se mai calmează.) Deci, cum am citit 
presei chiar ieri la conferinţa aia de presă, „ne putem 
manifesta, dar fără manifestații în centru!” (li face semn 
poliţistului să stea pe un fotoliu, care este aşezat aproape 
cu spatele la birou şi-l face deci pe comisar să stea cu 
gâtul strâmb spre subprefect. Polițistul ţâşneşte în 
picioare, milităreşte, ori de câte ori subprefectul ridică 


glasul.) Am stabilit clar pe unde pot ieşi în stradă domnii 
ăştia când nu se simt bine în vilele lor şi ies să se mai 
plângă de mila poporului bugetar. Că o fi adică decada 
plânsului pentru popor, cu reducere de zece la sută - ha- 
ha! 


PRISTANDA (râde prompt): - Da, dom’ subprefect, 
exact decadă de plâns, ce mai, curat decade! (revine) Da, 
dom’ subprefect, dar după Constituţie, cam au voie... 
Constituţia spune - zic ei, nu eu! - că Constituţia cam zice 
că... 


TIPĂTESCU: - Nu fi caraghios, comisare: ce, are 
Constituţia, săraca, gură, ca să zică? Constituţia suntem 
noi, poporul! Noi ne-am ales, noi ne-am pus, noi decidem! 
Şi, la urma-urmei, pardon de expresia „prefectură”, ce- 
are... Constituţia cu prefectura?! Noi le-am dat opoziţiei 
voie să iasă în stradă, dar nu pe orice stradă... 


TIPĂTESCU (recită din memorie): - Da, pe strada 
Cimitirului, pe Armoniei - aia înfundată, pe... şoseaua de 
centură, pe fundătura Roaită, după talcioc, pe strada 
Culturii - aia acum închisă, că cultură n-avem în judeţ, pe 
Aleea Morgii Vechi... 


PRISTANDA: - ... Şi în pasajul subteran. Ala 
prăbuşit ast'vară. Păi vezi? O mulţime de locuri! Iar ei zic 
că nu se poate! Că acolo cică nu vine poporu' să-i asculte, 
dacă e de ascultat. Dooom'le, azi poporul nu ascultă, vede 
totu' la tembelizor! Uite, acum dau telefon la televiziune şi 
mi-l trimite pe băiatu' ăla, pe Spiridon! Ăsta filmează tot, 
chiar şi înainte! 


PRISTANDA: - Ei zic adică că nu se poate, că e 
nedemn să iasă în stradă pe centură... Nu-i vorbă, 


strângem noi înainte fetele alea de-acolo, dar tot dă nasol. 
Nu se poate... 


TIPĂTESCU (zbiară): - Şi cine zice că nu se poate, 
dacă noi zicem că se poate?! 


PRISTANDA: - Păi, bunăoară chiar... domnu” 
Zaharia. 


TIPĂTESCU: - Că nu, voi sunteţi nebuni! Păi cine-i, 
mă, nea Zaharia ăsta? Conu' Trahanache acesta? Ai? E şi 
el, un fost, săracu'! Şi despre foşti, numai de bine! 


PRISTANDA: Păi, ştiţi şi dumneavoastră, ca el am 
fost, ca el vom fi, Doamne-fereşte! N-o mai fi în cărţi, dar 
încă-i şeful Camerei de Comerţ, e prim vice la Bursa de 
Mărfuri, membru la Jockey Club, la Rotary Club, la Kiwanis 
Club, la Intim Club, la Şcoala de fete - de asistente 
medicale... Şi e preşedintele Organizaţiei pentru Apărarea 
unor Drepturi alor Administratorilor - LADA. Asta-i adică 
curat un O.N.G. şi ăstea ne monitorizează de trei ori pe 
lună! (argument suprem) Şi mai e... ştiţi, mă rog, bărbatu' 
doamnei Zoe... Mă rog, acum a venit să-i dăm autorizaţie 
în calitate de şef al partidului ăstora... 


TIPĂTESCU (ţipă): - Păi, vezi, e partid de opoziţie! 


PRISTANDA: - De o poziţie, acum. De altă poziţie, 
alt'dată... Alegerile (se apleacă şi bate în podea, în trapă: 
cioc-cioc) bat la uşă, peste două luni poa' să fie ei la 
putere, poa' să fie alţii... 


TIPĂTESCU: - N-ai să fii atunci nici mata la putere: 
pun ei pe unul de-ai lor! Tot „nomenklaturist” ca şi matale! 
Acu' eşti, acu’ nu autorizezi! 


PRISTANDA: - Poate o fi guvern de coaliţie... 

TIPĂTESCU: - Ei bine, şi dac-or fi ei la putere, dacă 
dă Dumnezeu şi ştiu eu cine, şi-o să fiu iar eu prefect, ca 
alt'dată, tot nu le dau autorizaţie de protest în centru! 


PRISTANDA (tuşeşte, ofensat): - Scuzaţi că zic, da’ 
trebuie s-o spun: de autorizat, autorizează Poliţia ce mai e 
de autorizat, adică io... Şi poliţia e interdependenţă politic, 
nu se uită că conul Zaharia e, acum, într-o poziţie de 
opoziţie, cum ar veni că conul Tipătescu - dumneavoastră - 
e, acum, la putere... 


TIPĂTESCU (Urlă. De după uşă, apare capul 
nedumerit al Didinei, care se retrage însă imediat.): - Şi 
cine vă dă vouă voie, mă, să fiţi independenţi politic faţă de 
ei?! (Pristanda ridică neputincios din umeri: nu-i vine să 
spună.) Eu, mă, subprefectul! Aşa că vă dau voie să fiți 
independenţi politic faţă de opoziţie şi să nu le autorizezi 
marşul. (sieşi) Auzi, marş la prefectură chiar de ziua mea! 
De Ziua Unirii, am înghiţit, de Ziua Revoluţiei, am răbdat, 
chiar de Ziua Europei am închis ochii, da' nu şi de ziua 
mea! N-are decât să autorizeze Europa, eu - tu! - nu 
autorizezi nimic, clar?! 


PRISTANDA (se ridică): - Să vedem, domnu’ 
Tipătescu, să vedem... Eu nu le-am zis încă nimic... Da' mă 
bazam şi pe... (îşi frământă mâinile ca un şcolar) S-o spun 
pe şleau, nici nu mă aşteptam să vă deranjeze atâta un 
fleac de vânzoleală sezonieră... Că, de mă scuzaţi, ştiam 
relaţia nu bună, foooarte bună, pe care aţi avut-o în 
mandatul celălalt... cu domnu' Zaharia... Cu doamna 
Zaharia Trahanache... 


TIPĂTESCU: - Rahat! Pe vremea aia eram amândoi 


la putere, acum partidul lui e în opoziţie. Ai să zici că 
atunci era şi partidul meu? (îi pune mâna pe umăr, 
forțându-l să se aşeze) 


PRISTANDA: - N-am să zic, eu n-am zis chiar nimic, 
doar am spus... 


TIPĂTESCU: - Poţi să zici, poţi să spui chiar, că aşa 
şi e. Am fost prieteni, am fost prieteni de familie, şi cu 
Zaharia, şi cu doamna Zoe chiar, în particular - care e 
damă bine, preşedinta Organizaţiei de Femei la partidu’ lu’ 
nenea Zaharia, dar între timp eu am trecut la partidul care 
trebuie, şi partidul m-a pus pe post, chiar dacă acum ne-au 
dat la şcoala aia de independenţi şi nu mai reprezentăm 
nimic. Decât poporu'. Partidul respectiv e la putere, eu am 
rămas subprefect, tu ai rămas şeful poliţiei; amândoi, curat 
independenţi! Ei, alde Zaharia, alde Zoe, n-au trecut la noi, 
deşi aveam - avem la partid - şi organizaţie de femei! Ei 
„au principii” - să le fie dracului de bine! Da' nu le plânge 
dumneata de milă că nu mai sunt la ciolan, la putere: 
afacerile-s tot afaceri, le merge dumnealor chiar mai bine, 
da’ ei vor şi mediatizare, vor şi declaraţii în contra noastră, 
îi tot dau cu clanţa, ne tot acuză... Mă rog, nu pe mine, pe 
Guvern, dar tot rahatu' ăla-i! N-am interes, frate, să mă 
compromit cu ăştia! În politică n-ai fraţi, n-ai mame, n-ai 
vecini care ţi-au pus ventuze, n-ai foşti colegi de bancă, n- 
ai amante, n-ai amanți - dacă eşti gay: în politică ai ori 
viitor, ori trecut! Şi dumneata poţi avea încă un viitor 
frumos, chiar dacă ăştia de la Curticica de Conturi, simțind 
că ni se termină binişor mandatul, te tot verifică... 


PRISTANDA: - Păi, sunt curat... 


TIPĂTESCU (scurt, blândul devine rece, exact): - 
Curat-curat, coane Pristanda! Da' n-o face pe niznaiul şi cu 


mine: cică numa' luna asta ai consumat, pe hârtie, mai 
multă motorină cu băieţii ăia tăi decât au în tot judeţul pe 
la pompe de când ne-a început mandatul! 


PRISTANDA: - Ezagerează presa! Da’ ce, n-am dus 
şi eu acasă măcar un litru dă gaz, să-mi dau foc de tristeţe, 
la o adică, şi să am la îndemână! Da' cum era să asigur 
atâtea vizite oficiale dă partid, fără motorină? Când pleacă 
maşinile de la Consiliu, duminica, prin sate, să facă miros 
de mititei şi să promită că la alegeri electorelul o să-i şi 
mănânce, de unde au benzină? Că Consiliu' n-are! Că e 
preprecampanie, nu-i adică oficinal! 


TIPĂTESCU: - Ce mă interesează pe mine? Adu şi tu 
căruţe, patine pe rotule, ha-ha, biciclete-ceva. Faci 
economie, te mai şi dă pe la televizor pentru iniţiative... 


PRISTANDA: - Ce-i mâncat, e bun mâncat... De 
unde să scoatem acu' motorină, că curat n-avem sonde în 
dosu' Poliţiei! Uitaţi: stăm peste program, economisim 
hârtia, îi batem pe ăştia de la arest pe întuneric - strângem 
cureaua! Numai să nu... 


TIPĂTESCU (regal): - Lasă, măi... Mă rog, ai cam 
consumat, vorba aia, pe hârtie velină, mai bagi şi mata 
nişte acţiuni făcute tot pe hârtie velină, în judeţ, în ţară, 
peste hotare... Ştiu eu, pe unde mai fug infractorii ăştia, că 
nu-i poţi obliga să fugă-n Colentina sau la Strehaia. Mai 
muţi nişte virgule-acolo... Eu nu mă pun contra la nişte 
benzină sau motorină, mă-nţelegi, la oamenii noştri! (râde) 
Auzi? Cică îţi ajungea, cu atâta motorină, să te plimbi de 
trei ori Pământ - Lună şi să ajungi şi la Disneyland: în 
USA, nu la Paris! Ce-ţi trebuia, dom'le, să mergi în Lună, 
ţărişoara noastră nu-i destul de mişto? 


PRISTANDA (se ridică, lămurit): - Eu zic să nu le 
autorizăm ăstora marşul de protest, ce spuneţi? 


TIPĂTESCU: - Ştiu şi eu, Pristanda băiatule, ştiu şi 
eu? Tu faci cum crezi, cum îţi dictează conştiinţa civică şi 
interesu, că de aia sunt „organele” libere şi independente 
de politică şi de grupuri de interese... Mai ţii minte pe 
vremuri, când spionai la popa Pripici pentru noi? Era şi 
atunci, ca ş-acu, proprie iniţiativă, ce dracu’! Poliţia-i 
liberă! (visător) Popa a ajuns protopop cu ăia, da' cu noi s- 
a ridicat vicar! (schimbă) Bravo, Pristandache, poliţia e cu 
noi! 


PRISTANDA (se ridică, silindu-se să pară vesel): - 
Adică în erecţie, coane Tipătescule. 


TIPĂTESCU: - În erecţie, cât ne-o ţine mandatul, 
Pristanda-nene... 


Scena 2: 

Tipătescu, Pristanda, Ziţa Tipătescu 

Uşa se răsuceşte şi intră, pe o parte, Ziţa, foarte 
grasă. Fusta îi seamănă cu o crinolină pe rulmenţi. 
Pristanda se sileşte să-i pupe mâna şi să pară că-i place 


gras. 


TIPĂTESCU (Ziţei): - Da’ ce te deranjezi, dragă? 
Tocmai ne-autorizam ceva şi veneam să te iau. 


ZIŢA: - Las’ că mai fac şi io mişcare, că nu mor. 


TIPĂTESCU: - Îl ştii pe Ghiţă, şeful poliţiei noastre... 


ZIŢA: - Mai ştim şi noi câte ceva. Domnu' George, te 
ştiu de când erai pe la Circulaţie... (Lui Tipătescu) Nu 
degeaba mă târa pe vremuri mortăciunea aia de Rică pe la 
adunături publice, că el nici nu-i ţinea minte pe toţi atunci 
că când să scrie articolu' (Tipătescu priveşte, cu grijă, spre 
poliţist: poate nu a fost atent la pomenirea fostului soţ al 
Ziţei). Mă târa pe la lansări de coroane, pe la toate 
conferințele alea, catacombele lui de presă. Cu bani nu m- 
am ales, da’ măcar cu cunoştinţe... (îi zâmbeşte 
poliţistului) 


TIPĂTESCU (Ziţei, încet): - Că ţi-o fi şi acu'dor de 
el!!!... (lui Pristanda, tare) Deci rămâne cum am stabilit de 
comun acord: decizia e la matale. 

PRISTANDA: - Curat că la mine... 

TIPĂTESCU (îi strigă, amuzat, din urmă): - Auzi, 
domnu' comisar-şef? Nu te-ntreba cum te poate fura, ea, 
patria, statul adică - întreabă-te cum poţi tu fura pe ea! Nu 
mă-ntreba cine-a zis asta, că nu ştiu: un franţuz. 


Pristanda sărută din nou, înghițind greu în sec, mâna 
Ziţei şi iese. 


Scena 3: 
Tipătescu, Ziţa 
TIPĂTESCU: - lei puţintel loc? 


ZIŢA: - Parcă nu ştii că nu mă mai încape mobila 
aiasta? 


TIPĂTESCU: - Bravo, înseamnă căi prieşte 


guvernarea. Doar n-o să fii ca gălbejitele alea din opoziţie? 


ZIŢA: - Las-o jos că măcăne! Zoe e „gălbejită”, ai? 
(El se arată uşor ofensat, ea se uită vizibil pe sub fotolii. 
Tipătescu „pescuieşte” o batistă, în timp ce Ziţa e întoarsă 
cu spatele, şi o pune, discret, în buzunar.) Şi dacă nu ţi-o 
mai pui cu Zoe, că nu cadrează cu epoca, sigur îţi foşnesc 
ţie fetiţele prin Biroul Ovul! Pardon, oval! 


TIPĂTESCU: - Cine, eu mami?! Mă jigneşti şi mă 
răneşti! 


ZIŢA (tandră): - Că ce m-oi fi iubind tu pe mine! 
Iubeşti lovelele rămase de la nenea! Măcar mitocanu' de 
Rică credea că mă iubeşte, tâmpitu'! (visează) Eram şi mai 
slabă pe-atunci, încăpeau şi soru-mea şi Rică în fotoliu 
lângă mine, când jucam rent pe pedepse... 


TIPĂTESCU (cască discret): - Şi atunci de ce l-ai 
lăsat pe amărâtul ăla de Venturiano, că ş-acum jucai rent, 
în loc să fii oficială? (către sine) Şi acum mă atacă boul 
prin gazete obscure, săracul. Nu ştie ce reclamă-mi fac 
atacurile astea - că mă ţin treaz în conştiinţa publică... 
(tare) Tu puteai rămâne în amor cu studintele... 


ZIŢA: - Da’ ce, se poate trăi din amor? Poate se 
putea pe vremea lu' Caragiale... Până la urmă, contează şi 
caviarul, nu numai rimele din bileţelele de amor... Hai, că 
mi-a găsit nenea Dumitrache - Dumnezeu să-l hodinească 
pe unde-o fi acu, prin raiul cherestigiilor! - partidă bună cu 
tine! (Îl pupă pe guler. Apoi se uită atentă la gulerul 
cămăşii lui.) E la fel cu pupătura asta veche, că credeam că 
iar ai ruj pe guler de la alta. Ştii că iese greu la maşină... 
Ei, eşti băiat bun - bună mână a avut nenea! (fără pică) Ei, 
parcă nu ştiu de ce m-ai luat... Dragostea fără enteres e ca 


interesu’ fără putinţă şi automobilu’ fără frână: cu rizic! 


TIPĂTESCU: - Nu invoca, darling, interesu’! Ei, na, 
chiar tu recunoşti că atunci erai aşa, „mai gălbejită”. Ţi- 
aminteşti? Aveam loc amândoi pe-o crenguţă şi se mai 
vedea şi luna! 


ZIŢA: - Lasă, bibicule-darling, nu te prosti. Ce lună? 
Ce creangă? Cheresteaua-ntreagă a lu’ cumnată-miu 
Dumitrache te-a făcut. Şi nu ţi-o spun de rău: e o dovadă 
expre de măiestrie conjugală - cine ce treabă are?! Că ai 
combinat minunat cheresteaua cu politica şi şampania şi 
tare ne-am mai distrat! 


Sună interfonul. Tipătescu răspunde pe „tare”. 


TIPĂTESCU: - Ce e, doamna Mazu? Sunt într-o 
şedinţă privată! 


VOCEA  DIDINEI: - Domnu’ subtorefect, e aici 
domnu' Caţavencu şi zice că insistă. Că e ceva important. 
Că... arde! 


TIPĂTESCU (ridică receptorul şi n-o mai auzim pe 
Didina): - Ai căpiat? De când are Caţavencul ceva 
important pentru noi?! 


ZIŢA (cu admiraţie): - Niki ăsta-i un father-fucker! 
Scena 4: 

Tipătescu, Ziţa, Caţavencu, Didina 

Uşa se deschide după o luptă care o face să vibreze. 


Intră Caţavencu, care o târâie în mersu-i grăbit pe Didina, 
agăţată cu „ghearele” şi dinţii de pulpana sacolului lui. 


Caţavencu rămâne împietrit, când o vede pe Ziţa. 


DIDINA: - Domnu'. subprefect, m-am opus din tot 
corpu, da’ a intrat prin refracție, n-am putut să-l reprim! 


TIPĂTESCU: - Bine, bine... Da’ de ce n-ai spus, 
doamnă Mazu, că avem presa la uşă? Presa, a patra 
putere-n stat după noi, Pristanda şi sfinţia sa părintele 
Pripici, nu stă niciodată la uşă! Eu înţelesesem greşit, că e 
careva de pe la Guvern şi la ora asta nu mai lucrăm cu 
Guvernul... 


ZIŢA: - la te uită, fostul şef al lui Rică, care l-a dat 
afară de la trustul de presă... De când voiam să-ți 
mulţumesc, să-ţi zic de bogdaprosti, da’ nu mai ştiam cum 
se cheamă ziarul mata, să-i caut numărul în cartea de 
telefon. Şi nici în agendă nu-l aveam: uite, ditai agenda (o 
arată lui Tipătescu, mândră) - am şi număru'de-acas' a 
Guvernului! E agenda lu' Rică... 


TIPĂTESCU (printre dinţi): - Ziţo, tu tot îl mai 
iubeşti pe ăla, chiar şi fără şampanie... 


ZIŢA: - Sictir! N-am voie să fac şi io o mini- 
comparaţie, acolo? 


CAŢAVENCU (s-a desprins din ghearele Didinei, care 
se retrage câineşte): - Vai, deranjez! Poate trec alt'dată? 


TIPĂTESCU (oftează, cu speranţă): - Păi, dacă nu-i 
important... Pe altă dată, atunci... Ne mai auzim... 


CAŢAVENCU (face semne, arătând-o pe Ziţa): - 
Poate e cazul... după? Aştept vreo zece minuţele? Sau... 
poate revin... Arde, dar arde la fel de bine şi mâine. Poate 


chiar e mai bine. 


TIPĂTESCU: - Domnu' Nae, domnu” Năiţă, eu n-am 
secrete faţă de popor, deci nici faţă de consoarta mea. 


CAŢAVENCU: - Ei, era ceva... de partid. Doamnă, nu 
e vorba de afaceri amoroase, deşi cică „politica-i curvă”, 
pardon de expresia mea bruscă! 


TIPĂTESCU: - Eu n-am secrete nici de partid faţă de 
nevastă-mea şi nici secrete conjugale faţă de partid - şi n- 
am nici partid, căci, se ştie, avem independenţă politică 
garantată. Deci, ca şi în politică, nu-i aşa?, în sânul familiei 
se poartă transparenţa totală! (Zita scoate, ca dovadă, un 
colţ de jupon transparent de sub fustă.) 


ZIŢA: - Hai, lasă, că te aştept în maşină. Da’ nu sta 
mult, să nu ne înfundăm în asfalt, dragule, că eu mi-s 
femeie cu greutate; cumnată de fost manager al 
cherestelei, ce dracu’! 


Ziţa îi face cu ochiul, amical, lui Caţavencu, apoi se 
strâmbă îngreţoşată spre sală. Se opinteşte în uşă, o 
roteşte cu forţă de două ori şi izbuteşte să iasă, cu un 
zgomot ca de dop de sticlă. 


Scena 5: 


Tipătescu, Caţavencu 

Subprefectul îi face semn lui Caţavencu să stea jos, el 
însuşi rămânând în picioare. Caţavencu rămâne, nehotărât, 
semiaşezat. „Cade” greu spre scaun. 


TIPĂTESCU: - Prietene, nu ne-am mai văzut... de la 
celelalte alegeri. Furtunoase! Frumoasă campanie de 


presă ne-ai mai făcut în final, n-am ce zice! 


CAŢAVENCU: - Întotdeauna impartial! Sprijinim şi 
noi partidele serioase, care luptă pentru popor, da' care... 
nici nouă nu ne vin rău. 


TIPĂTESCU: - Chiar mă gândeam adineauri cu Zita: 
dom'le, de când s-a numit academician, domnul Caţavencu 
nu ne mai onorează. 


CAŢAVENCU: - Ne omoară preprecampania asta! 
Tot timpul trebuie să stai cu ochii pe ei! Nici acum nu 
veneam, dacă nu era chiar extra-important. 


TIPĂTESCU: - Pentru noi?... Pentru... mine? Sau... 
Scena 6: 


Tipătescu, Caţavencu, Didina 

Intră brusc Didina, parcă dansând în echilibru, cu 
două tăvi pe care abia le ţine: trei cafele, două pahare cu 
apă şi două sticle cu apă minerală sub braţ. Tăvile tremură 
de încordare; Didina, de curiozitate. Se uită tot timpul la 
Caţavencu. 


DIDINA: - Nu v-am întrebat dacă cu zahăr sau dacă 
nu cu zahăr... 
CAŢAVENCU (nervos că e întrerupt): - Nu contează! 


DIDINA: - Atunci, în dreapta aveţi cu zahăr, în 
stânga fără zahăr. Cum zice domnu' suptorefect, „cu ciolan 
sau fără ciolan; la guvernare sau în opoziţie”... 


TIPĂTESCU: - Taci, fă!!! 


DIDINA (impasibilă, cu zâmbet: ştie ea!): - La 
domnu' suptorefect se ştie cum preferă: dulce... că-i în 
putere. 


CAŢAVENCU (se uită la ambele cafele şi se 
hotărăşte): - Mai dulce ca viaţa, doamnă: adică, fără zahăr. 
Dar nu cafea, nu, că face rău la inimă! Ceai, ceai englezesc 
de Beijing, dacă îşi permite Prefectura aşa ceva... 


TIPĂTESCU (sieşi): - Că l-a făcut mă-sa cu ceai 
englezesc: pe-o ţâţă ceai dulce, pe ailaltă, „dulce ca viaţa”! 


Didina desface un şnur de la brâu şi trage de el: de 
dincolo de uşa „deschisă” apare o măsuţă pe rotile, cu 
samovar. 


CATSAVENCU: - Mersi. Senchiu. 


TIPĂTESCU (de nervi, îi tremură nervos mâna cu 
linguriţa şi atunci o imobilizează sub el): - Bine, hai, lasă- 
le, lasă-le aici, că ne servim şi noi. Mazu, poţi să pleci, 
poate ai treabă acasă. 


DIDINA (ştrengăreşte): - Am, am treabă... Nu mă 
feresc de domnu' ziarist, că ne cunoaştem parcă de-o sută 
de ani: sunt invitată la un carnaval. (râde parşiv) Oricum, 
nu m-ar recunoaşte acolo nici dacă-l pup, că-i bal mascat! 
Deh. D'ale carnavalului! 


Didina iese cu spatele şi închide uşa foarte încet, să 
mai prindă eventual ceva cu urechea, vreo boare de secret 


Scena 7: 


Tipătescu, Caţavencu 


TIPĂTESCU: - Acum suntem în sfârşit singuri - nu 
mai iese de-aici nicio boare de secret! Ce „arde, 
domnule?! 


CAŢAVENCU: - Dom’ subprefect, astăzi am primit la 
redacţie o plastografie naşpa! De aia întâi nici n-am vrut să 
o publicăm: de când ne-am integrat european ca presă, noi 
nu publicăm plastografii şi tot felul de intoxicări decât 
după aia. 


TIPĂTESCU: - „După aia”, ce? 

CAŢAVENCU: - După ce aflăm că le publică şi 
concurenţa. Plastrografie-plastrografie, intoxicare, curat 
icter să fie - dac-o publică ei, o publicăm şi noi, aşa-i 
regula. Că p-ormă ne lasă cititorii şi „cumpără” ştiri numai 
de la ei! Da’ scrim la modu’: ia uite dom’ le ce mai 
plastrografie-plastrografie sau ce intoxicare-intoxicare mai 
publică şi ăştia! Ne dezicem, cum s-ar zice... 


TIPĂTESCU - Bun, şi ce-i atât de toxic acum dea 
aflat chiar şi concurenţa matale? 


CAŢAVENCU (demn): - Cât se poate de scurt: în 
anul una mie nouă sute optzeci şi nouă... 


TIPĂTESCU (exasperat): - Dacă ne-ntoarcem iar la 
1989 fix, ne-am procopsit! Ce-i cu intoxicația asta, frate? 


CAŢAVENCU: - Am vrut să fiu scurt, că dacă ne- 
ntorceam la data trecută, la scrisoarea aia pierdută acum 
mai bine de una sută de ani... 


TIPĂTESCU (plictisit): - Aia a fost teatru, dom'le! 
Doar n-ai crezut că era pe bune! Da'zi, zi-i de asta de-acu'! 


CAŢAVENCU: - Intenţia unui oarecare grup abscons 
de interese de a vă iarăşi denigra-n public din nou după 
1884 şi după 1989 m-a făcut să vă pun acum în gardă. Că 
tot am amintit de acel caz de scrisoare, ştiţi, atunci când l- 
am ales senator pe domnu' Dandanache, eroul de la 
loviluţie... De la revoluţie... 


TIPĂTESCU (nerăbdător): - Care revoluţie, dom'le? 


CAŢAVENCU: - Revoluţia: cea de la '48, of course! 
Atunci când au intervenit agenturile străine şi... 


TIPĂTESCU: - Lasă, bre, revoluţia, că ştie toată 
lumea că nu ştim sigur nimic - zi-i mai de dincoace: ce-i cu 
plastografia aia?! 

CAŢAVENCU: - Chiar nu vreţi să staţi un picuţ jos? 
Mai aproape de podea... Mai lângă popor, cum zice 
editorialistu' meu, care mă semnează zilnic săracu': ia uite, 
ce sincer sunt azi! 

TIPĂTESCU: - Păi... să nu-mi spui că e vorba tot 
de... 

CAŢAVENCU (dă, sumbru, din cap): - Păi, tot de... O 
scrisorică... 

TIPĂTESCU: - Dom'le, acum eu sunt om însurat, 
integru... integral... Chiar şi pe la petreceri de Ziua Femeii, 
de Ziua Unirii, de ziua mea şi alte sărbători naţionale, pun 
cordon ombilical de oameni serioşi între mine şi femeile 
aşa, mai frumoase decât Ziţa, dacă am voie să spun aşa 
ceva... Chiar şi de ălea nasoale mă feresc, să ştii: să nu-mi 
iasă dracului vorbe pe faţă... Că or fi nasoale, da' 
deştepte... Ce naiba?! (curios) Şi zici că... e... tot o 
scrisoare? Eu nu mai scriu de mult: dictez lu' Didina la 
calculator! 


CAŢAVENCU: - Tot. Tot o scrisorică... 


TIPĂTESCU: - Tot... de amor? 

CAŢAVENCU: - Tot! Păi nu v-am zis că-i tot 
plastrografie? Eu am venit fuguţa ca să vă pun atent în 
gardă, să căutăm împreună autorul, că trebuie să fie 
persoană intimă, cu abbces la informaţii intestine! 


TIPĂTESCU: - Ei, na, ce fel de abbces? 


CAŢAVENCU: - Pardon, cu acces. Cu acces la 
documente confidenţiale. E plastrografie, da’ se vede că 
copia-i după un original! 


TIPĂTESCU (curios): - Ca să vezi! Şi ce... scria în 
document? 


CAŢAVENCU (scoate din buzunarul interior al hainei 
o hârtie): - E scoasă la imprimantă. E scanată după CEVA: 
le-am primit pe e-mailul meu. 


TIPĂTESCU (priveşte, nedumerit): - Da’ ce zici, 
domnule, nu-i nicio scrisoare de dragoste! 


CAŢAVENCU: - Nu vă luaţi după fleacuri: ce poate fi 
ceva mai de dragoste decât un cec în dolari, pentru o 
femeie din zilele noastre?! 


TIPĂTESCU: - Dar nu văd nicăieri numele meu! 


CAŢAVENCU: - E cel al firmei mătuşii 
dumneavoastră, către organizaţia de femei Trahanache. 
Uite: emitent, doamna E-fi-mi-ţa. Efimiţa! lar aici, la 
semnătura de ridicare a banilor, semnătură exact ca a 
doamnei Zoe Trahanache. Aceeaşi sumă, în dolari. Minus 


comisionul. 


TIPĂTESCU: - Fii dom'le serios! Mătuşă-mea, dacă o 
mai trăi, câştigă din chiria unei camere şi din pensia de 
republicană. De unde să aibă parai şi pentru doamna 
Trahanache? Abia a putut săraca, din pensie, să asfalteze o 
stradă! 


CAŢAVENCU: - Păi, vedeţi? E plastografie! Ca să 
vină lumea de la mătuşă la subprefect, şi de la subprefect 
la nevasta liderului de opoziţie... Să vă compromiţă adânc, 
adică! Ce-i drept, ăştia au cam cheltuit în preprecampania 
electorală. Chiar ne întrebam de unde au atâta bănet 
răpciugoşii. Cum scria, în editorialul de azi, în ziarul 
„Vocea investitorelui naţionale” (aruncă peste umăr capul) 
ăla, Venturianică. Îl ştiţi: a făcut un masterat la Prefectură, 
cu o bursă suedeză... sau un bufet suedez, nu-mi aduc 
acum aminte. Că au şi suedezii bufetele şi faliţii lor... 


TIPĂTESCU: - O expertiză grafologică va arăta că 
cecul acesta nu e valabil şi că nu l-a semnat nimeni! 


CAŢAVENCU: - Da. Da, dar... Expertiza durează, iar 
mătuşa dumneavoastră poate fi constatată ca reală chiar şi 
fără expertiză, de la vecini; ca şi doamna Trahanache, 
care-i chiar (evocă nişte sâni imaginari) foarte reală... Da’ 
dacă ne uităm în vechea arhivă a ziarului, apar şi articolele 
alea despre biletul de amor de la către - către, ştiţi 
dumneavoastră, care s-a pierdut... Chiar şi eu a trebuit să 
bag o ştire pentru mâine, cu „biletul” cel nou. Adică, bilet 
vine din engleză, din bill, adică chitanţă... Dar, nicio grijă, 
publicăm tărăşenia fără afirmaţii. Doar cu semne de 
întrebare. 


TIPĂTESCU: - Mai rău nici că se poate: când îşi 


răspund la semne cititorii, nu ziariştii... 


CAŢAVENCU: - Aş putea să nu-l public deloc... 

TIPĂTESCU (se învârte în sus şi-n jos): - Ştii ceva? 
Publică-l sănătos, domnule! (Caţavencu, dezamăgit, cască 
gura.) Ştii cum se spune: decât să nu scrie presa deloc de 
tine, mai bine să scrie ceva de rău! Că românul ştie să nu 
crează acuzaţiile în preprecampanie electorală, chiar dacă 
sunt autentice. 


CAŢAVENCU (se scoală): - Atunci, chiar... ne-am 
înţeles? 


TIPĂTESCU: - Sigur, îţi rămân recunoscător. 


CAŢAVENCU: - Că chiar? Şi să fie atunci de pagina 
întâi? 


TIPĂTESCU: - Să fie de pagina întâi! 
CAŢAVENCU: - Cu verzale? 


TIPĂTESCU: - Pune câte verze vrei. Auzi? Poţi să-l 
faci serial? Dă bine ca subprefectul să pară băiat viril. Un 
aşa scandal o să-i amuze pe şefii din Cabinet, iar Ziţa o să 
se prăpădească de râs - ştii cum e dumneaei, se bucură 
când mă citeşte. Da' să nu-i spui acum, că se zguduie de 
râs şi-mi intră naibii automobilul statului în asfalt! 


CAŢAVENCU: - E bună! Curat serial vă fac! (încet) 
Şi eu care credeam că-l înatorez să nu-l public! 


TIPĂTESCU (prefăcut emoţionat, îi strânge mâna): - 
Nici nu ştiu cum să-ţi mulţumesc pentru atenţie... 


CAŢAVENCU: - Aş, fleacuri... (se face că ezită, 
întorcând capul teatral de câteva ori, parcă alungând un 
gând) De fapt, dar lăsaţi. 


TIPĂTESCU: - Dar zi-i, nu mă lăsa curios! 

CAŢAVENCU: - Mă rog, ă-propos de îndatoreală, 
puteam să vin şi altă dată - azi, da' mult mai pe seară. Dar 
oricum, azi: ştiţi, termenul e cam înghesuit... 


TIPĂTESCU: - Adică? 

CAŢAVENCU: - E vorba doar de Goe acesta al meu. 
L-a ajuns şi pe el masteratu' şi mă gândeam să-l petreacă 
pe la Freiburg, dacă nu se poate la Paris. Că ştiu că la 
Paris e trei locuri, dă-i ocupat pentru nepoţii Cabinetului... 


TIPĂTESCU: - Poate te servesc cu altceva: o apă 
minerală, o cafea... Ce-are masteratul cu... Prefectura?! 


CAŢAVENCU (parşiv): - Da’... Ionel al 
dumneavoastră? El e pe două locuri... L-o fi ținut adică 
minte ministrul Culturii personal, că când i-a pus cândva 
Ionel dulceaţă-n pantofi... 


TIPĂTESCU (oftează - de amintiri!): - Parcă nici n-ar 
fi trecut suta asta şi ceva de ani! 


CAŢAVENCU: - Să-i spun lui Goe să-şi ia periuţă de 
dinţi în germană? 


TIPĂTESCU: - Ei bine, bine, să-mi laşi mâine 
cererea la secretară, dacă zici că domnu' Goe ăsta al 
dumitale e atât de merituos. 


CAŢAVENCU: - OK, am şi lăsat-o de azi, la Didinuţa. 
Staţi liniştit, e în plic închis, ca la licitaţii - dacă a 


desfăcut-o, n-a desfăcut-o oficial... 
Scena 8: 


Tipătescu, Caţavencu, Trahanache 
Se aud bătăi puternice în uşă. Tipătescu sună la 
telefon. I se răspunde greu. 


TIPĂTESCU: - Chirac? Nu, că acesta-i preşedinte 
undeva prin Franţa! Chiriac? Chiriac! Răspunde dracului 
odată! Cu cine naiba te mai giurgiuleşti în timpul 
serviciului?! După ce că nu mai inspectezi posturile, ca pe 
vremuri, nici de paza prefectului nu te mai ocupi ca lumea! 


Uşa se deschide, încet. Trahanache, care bătuse în 
uşă cu bastonul de alpinist, se bucură că-i vede, dar se uită 
direct la un fotoliul din care a sărit Caţavencu, spre care 
se şi duce şi unde se trânteşte în largul său, împingându-l 
cu blândeţe, dar hotărât, pe intrigant, ca să-şi facă loc. 


TIPĂTESCU: - A, e bine, e foarte bine că-i şi presa 
aici! Să vază că opoziţia nu se dă în lături de la nimic! 
Trece şi peste cadavrele şefului pazei şi secretarei, numai 
ca să mă sforţeze în exerciţiul public! 


TRAHANACHE: - Taci, Fănică, că doar nu suntem 
filmaţi! Ce pază, ce şef, ce secretară, ce (dispreţuitor, arată 
către sală, ieşind o secundă din aerul său adormit) ... ce 
public? In Prefectură e vraişte, de parc-ar fi căzut 
Guvernul. (Brusc interesat de idee, se uită îndelung la ei.) 
Sau a şi căzut? Deci... nu? 


CAŢAVENCU (puţin jenat): - Să trăiţi, domnu’ 
preşedinte! 


TRAHANACHE: - Ce să trăiesc, că te omoară 
scările, la ăştia! Vine omu' cu vreo petiție, ceva - până sus 
la prefect, la subprefect, la secretară, se „rezolvă”: moare 
omul şi nu mai e nevoie! Da' ia zi, domnu' Năică, ca ce 
calitate mi-ai spus „preşedinte”? De Cameră de Comerţ, 
sau de şef onorific de partid? Sau de comitete şi comiţii 
europene? 


CAŢAVENCU: - De preşedinte de O.N.G.: fi mare 
punct, a mare punct, de mare punct, din nou a mare punct 
- LADA! Organizaţia pentru Apărarea unor Drepturi ale 
Administratorilor. Ştiţi dumneavoastră pasiunea mea 
pentru societatea aia civilă... (lui Trahanache, încet) Mai 
vorbim mâine de bursuliţa aia a lui Goe, da? (Trahanache îl 
strânge afirmativ şi părinteşte de umăr.) 


TIPĂTESCU: - Ce „societate civilă”, dom'le?! Că mai 
bine era societate de răcani, şi-l băgam acu’ pe dom’ 
Trahanache la arest, că armata-i cu reguli stricte! 


TRAHANACHE: - Fănică e pontos, cum îl ştiu. Auzi, 
domnu' Nae, ai puţintică răbdare, să zic şi eu trei vorbe 
tet-atet subprefectului? Că pe urmă iar le uit, şi se cheamă 
c-am urcat atâtea trepte degeaba. 


TIPĂTESCU (rece, se gândeşte deja la „scrisoare”): 
- Ei, ce zici mata? Că poate chiar a căzut Guvernul, şi nu 
mai trebuie să cobori treptele... 


Tipătescu îi strânge mâna lui Nae, mulţumindu-i 
discret, mişcând din buze fără vorbe. Acelaşi joc şi la 
celălalt. Caţavencu pleacă, salutând. Până iese Caţavencu 
pe uşă, Trahanache vorbeşte încet, obosit, apoi devine 
normal şi se ridică sprinten în picioare. 


Scena 9: 


Tipătescu, Trahanache 

TRAHANACHE: - Asta cu treptele, e fleac! Luni m- 
am urcat cu tot activu' de partid, în întregime, la berărie, 
la restaurantul ăla din turn, acela (îşi apasă inima) fâl-fâl, 
fără lift, de-mi simt şi-acu' ficatu-n gât. Marţi am urcat de 
patru ori la mine la bloc, şi tot nu mi-am amintit până azi 
de ce am plecat de-acasă. Miercuri am avut întâlnirea de 
122 de ani, cu colegii... Ştii, m-am cam turmentat ca pe 
vremuri, după alegeri... Ieri, a vrut cocoana s-o duc la 
cultură, la comedie la „Union”... Eu n-am răbdat să stau: o 
piesucă de Gârbea, cică tot cu de-alde noi ăştia, 
politicianiştii, cu cafele, cu miniştri - mă rog, cu prostii! 
Nonsens, monşer! 

TIPĂTESCU (furios): - Dacă te vede-acum, nene, 
careva, la Prefectură?! 

TRAHANACHE: - Păi Prefectura nu-i pentru public? 
Nu sunt şi eu publicul, monşer, ce, eu sunt rezervat? (rău) 
Vezi, my dear, cum mă primeşti! Bine că n-a fost Zoiţica de 
faţă, să vadă la ce aşa maniere ai ajuns! Halal prieten! Că 
îi şi spuneam eu ieri lui Mache! Nu ieri, miercuri! (îşi face 
cruce) ... 


N TIPĂTESCU: - Nene, chiar n-am timp de dumneata! 
Imi ard o mulțime de lucruri pe cap! 


TRAHANACHE (se uită la capul lui Tipătescu): - Da’ 
când erai prefect şi om de-al nostru, nu-ţi ardeau lucruri 
urgente pe cap? Pe-atunci eram „nene Zarahio” în sus, 

(gest vag cu mâna) „Zoe dragă” în jos... 


TIPĂTESCU: - Păi dacă v-a plăcut să staţi în 
opoziţie! De ce n-aţi fuzionat, bunăoară, cu ai noştri, care-s 
la putere? Căpătai un scaun (sieşi), cu rotile (tare) de vice 


- că ce-ţi mai trebuie şefie la vârsta dumitale? Iar pe Zoe o 
alegeam preşedinta Organizaţiei de Femei, că asta a 
noastră oricum e tot timpul în străinătate, la întâlniri şi 
cocktailuri cu ţărani şi ţărance europene... De a ajuns Ziţa, 
din onorifică, să facă prezenţa la şedinţe! Eu ce pot să fac? 
Înţelege şi mata: am tot timpul presa la masă - şi bună 
ziua dacă-ţi dau mi se-aprind paie-n cap, află pe urmă 
domn’ preşedinte şi mă beleşte! 


TRAHANACHE: - Stăi, omule, că nu te deranjam 
dacă nu era şi interesul tău la mijloc! 


TIPĂTESCU: - Aş! Ştiu de ce-ai venit: pentru 
autorizarea marşului. Ei bine, dacă făceai marş doar mata 
şi cu Zoe, închideam ochii. Da aşa, şase sute de oameni?! 


TRAHANACHE: - Ei, răhăţel - merde, că eu am 
rămas mai mult francofon decât anglofil! „Şase sute” or să 
scrie ziarele noastre. Or să vie vreo cinzeci-treizeci-acolo, 
care or să treacă de două-trei-ori. Şi ce, o să-i împuşti cu 
sare-n buci dacă trec? 


TIPĂTESCU: - Nici nu-i treaba mea: Poliţia vă dă 
avizul. 


TRAHANACHE: - Parcă eu nu ştiu: tu omul 
Guvernului, Pristanda omul Guvernului, adică al 
prefectului, care-i mereu plecat, adică al tău... O fi 
Pristanda băiat cu licenţă, de când l-a trimis pe şoferul ăla 
în locul lui la examen (Tipătescu îi face semn, împăciuitor, 
să tacă), da’ tot poliţaiul Ghiţă rămâne, acela care se 
cocoţa pe burlane la popa Pripici, pe vremea când nu se 
inventase Internetu’! Uite, multe au rămas ca pe vremea 
lui nenea lancu: chiar îi număram, venind încoace, 
steagurile din faţa secţiilor - canci steaguri! Şi trebuia să 

fie - sigur le găseşti la „Cheltuieli”! - trei la Rutieră, trei la 
Municipală, trei la Judeţeană. Trei ori trei, zece, că mai 
trebuie şi unu-n birou! 


TIPĂTESCU (absent): - Trei, nene? 


TRAHANACHE: - Păi, trei: unu al scumpei noastre 
patrii - că cum ar veni, şi a matale -, unu' de NATO şi altu' 
de UE, că dă bine. 


TIPĂTESCU: - Lasă-mă acum să te ghicesc: n-ai 
venit pentru marş, ai venit pentru steaguri? 


TRAHANACHE (Scoate din buzunar o hârtie şi-l 
plesneşte tandru pe subprefect peste piept cu ea. 
Tipătescu îşi forţează privirea ca să vadă la nivelul 
pieptului.): - Ce steaguri, dom'le? Ce steaguri?! Am venit, 
ca şi-alt'dat, când noi îţi eram tot prieteni, pentru o (îl bate 
iar pe piept, tocmai când Tipătescu parcă începuse să 
citească) plas-tro-gra-fie ordinară! (îi plimbă hârtia pe la 
nas, de la stânga la dreapta şi invers, făcându-l pe 
Tipătescu să mişte capul după scrisoare, până se aude un 
pocnet - gâtul!) 


TIPĂTESCU (bănuială): - Ai vorbit cu Caţa... cu 
cineva? Sau... ai primit şi dumneata... un e-mail? 

TRAHANACHE: - Ce miel, Fănică? Ce miel, 
băiatule?! Am primit o hârtie de la bancă, în copie. Un cec 
de la mătuşa ta, coana Efimiţa. Şi aici, uite, copie după 
semnătura nevesti-mii, Zoe. Totul într-un plic nesemnat. 


TIPĂTESCU: - Şi plicul? Cine ţi l-a adus, Caţavencu? 


TRAHANACHE: - Aş, frate! îl ştii pe cetăţeanul 
acela cam turmentat, beţivu' ăla de alcoholic, ăla de l-a 


votat pe domnu' senator Dandanache, fie-i ţărâna uşoară? 
Agamemnon Dandanache, domnul acela fin, culant, din 
capitală, care ne-a făcut cinstea... (bârfă de voie) Acela, 
ştii, de l-au dezgropat rudele ca să-i scoată scrisorica aia 
de şantaj, cusută-n rever. Ei bine, el, cetăţeanul ăsta 
abstinent, apropitar, a venit cu scrisorile. Că zicea că a 
primit mai multe - acelaşi scris pe plic, aceeaşi culoare 
plicul! - şi că o să le ducă la adrisanţi... 


TIPĂTESCU: - Şi n-ai putut sa de ei? Să-l fi servit cu 
un whisky-ceva, să-l tentezi, şi - hârşti! 


TRAHANACHE: - Aş, se poate?! Am încercat eu, da' 
omul nu mai are niciun haz: a fost pe la „Alcoolicii 
Unanimi” înainte, la dezalcoo-coalizare, şi i-a intrat în cap 
că „băutura, tutunul, cititul, fiscul şi femeile dăunează grav 
sănătăţii”. 


TIPĂTESCU: - Cu femeile chiar are dreptate: chiar 
şi-atunci când chiar n-ai nimic cu ele, tot apare vreo 
scrisorică, vreun cec de amor! (pune mâna pe telefon şi 
formează) Şi cum zici că-l cheamă pe concetăţean? 


TRAHANACHE: - Păi nu-ţi zisei că-i de la „Alcoo- 
coaliticii Unanimi”? E unanim şi el! Nu mai bea, trebuie să 
aibă şi el ocupaţie: ne aduce plastrografii - mie, lu’ Năiţă, 
lu'... Eu ţi-am adus numa' o copie, da' cetăţeanul îşi 
amintea că a dus vreo sută optzeci şi şase pe la unii... 


Tipătescu trânteşte receptorul. 


TIPĂTESCU: - Mersi, nene Zaharie! (încet) Mersi, 
Nae! 


S fă r şi tu l actului I 


ACTULII 


Acţiunea se petrece într-o cameră din spate, 
undeva... Un băruleţ în fund, cu afiş electoral pe perete, 
două mese şi scaune la rampă. 


Scena 1 


Chiriac, Ziţa 
Chiriac trebăluieşte la băruleţul din fund. Intră Ziţa. 


CHIRIAC: - Săru-mână, doamnă prefect! (Îi sărută 
mâna de mai sus de cot şi până la vârful degetelor, unde se 
termină.) 

ZIŢA: - Hai sictir, când suntem singuri, poţi să-mi 
spui „cumnată”! Ş-apoi, Fănel nu mai e prefect, e 
subtorefect. 


CHIRIAC: - Mă rog, Ziţuţo, nu mă ofensez să fim 
intimi când nu e lume politică pân’ jur. lată, am rezervat 
mesele. Chiar am comandat altele noi, la aşa vizită rară! 
(Bate cu degetul în tăblia unei mese.) 


ZIŢA: - „Mesele”? Da’ ce, suntem caracatiţe, să ne 
întindem pe mai multe? 


CHIRIAC: - E mai bine aşa. Firma pierde un pic, da’ 
asigurăm secretu’... Nu ştii niciodată când e vreun ziarist 
la altă masă, că ziariştii ăştia arată la fel ca oamenii. Păi 
pot adică să mă risc io, care consimţ la onoarea matale şi a 
lu' domnu' Tipătescu...? 


ZIŢA: - Sheet! Azi chiar voiam să mă vază ziariştii! 
Că ştii cu cine mă-ntâlnesc? Nu ştii! 


CHIRIAC: - Cu domnu' Caţavencu? 

ZIŢA: - No! Asta a fost în altă piesă! N-ai să ghiceşti. 
Ei, ce mai face ţaţa, că n-o mai văzui de-un secol şi zece 
minute? 


CHIRIAC: - Vetuţa săraca se tot plânge de şale, că 
altceva nu-mi spune. Zice că are contract de 
confidenţialitate cu partidu’ conului Zaharia şi tot ce 
găseşte la coş, la latrină, pe jos - hârşti! -, le arde. Dacă e 
scris ceva, le arde, pentru secret... 


ZIŢA: - Păi mă Chiriac, de ce n-o scoţi tu pe ţaţa din 
serviciu? Dacă era şi ea pe la public relations-ceva, pe la 
protocol, mai zic, da' să spele ea, fostă văduvă de 
cherestigiu, podelele şi closetele de partid, înfundate cu 
doctrină d-aia ieftină, că higienica-i prea scumpă pentru 
ei?! 


CHIRIAC: - Da’ măcar mai copiază din bileţele, 
înainte să le arză. Unele pot fi asigurările noastre de 
vreme rea... 


ZIŢA: - Nu merită, nene Chiriac, ascultă-mă pe mine! 
Nu că n-aş cumpăra şi eu câte-o copie-acolo din când în 
când, că mototolul de Fane nimic n-află de la ziariştii lui, 
geaba plăteşte. De la Ţaţa, cu reducere, ca între rude... 
Da' ne vorbeşte lumea: cică soră de nevastă de subprefect, 
fost prefect pe vremea lui nenea lancu, şi răstoarnă 
scrunierele la partidu’ lu’ Trahanache! Nici măcar în 
putere! Partidu’... 


CHIRIAC: - Numa' mandatul ăsta, că ălălaltu iar 
ajung ăştia la putere - nu te supăra că îţi spui. Că vă mai 
odihniţi şi alde matale fo’ patru ani şi iar veniţi pe treabă 


patru... Şi iar îşi suflecă Veta poalele-n brâu ca să adune 
beleţele de pe sub mese... 


ZIŢA: - Mă rog, voi ştiţi. Numai să nu se plângă sor- 
mea c-am abandonat-o în clar-obscuritate! Că şi când s-a 
luat cu tine, după ce s-a dus săracu' nenea Titircă... 


CHIRIAC: - Păi n-o luai nici acu’ cu acte, că să nu-i 
stric cazieru'... Eu, mă-nţelegi, la Prefectură, ea în 
opoziţie... Apoi viceversa. 


ZIŢA: - Oricum, lumea ştie. Şi dacă ştie, cunoaşte. 
Ce nevoie are de acte, dacă dumneaei iese zilnic de la 
domiciliul conjugat? Da' să nu uit vorba: ziceam că trebuia 
să iei şi tu ceva funcţie în partid, să nu stea soru-mea cu 
un - nu te supăra - coate-goale, după ce-a fost nevastă de 
exportator lemn! 


CHIRIAC: - lo mi-am zis şi iar mi-am zis: foncţia la 
stat e, care va să zică, fără impregnare politică. Bunăoară 
azi, ieream din întâmplare la poarta Prefecturii, că când a 
venit conu’ Trahanache... Dacă eram la partidu’ 
dumnealui, se zicea că-l favorizam, iar dacă eram la 
partidul mata... 


ZIŢA: - Reţine, al meu, al urmaşilor urmaşilor mei, 
nu şi al soţului meu, care chipurile chiar e independent, 
după Constituţie! 


CHIRIAC: - Păi nici nu ziceam de dumnealui! Ei, şi 
ce făceam io, dacă eram în partid la mata? îl obturam la 
intrare! Păi, frumos este, după ce ani de zile i-am dat bună 
ziua de mă dor ş-acum şalele?! Aşa, independent fiind, ca 
oaia care suge la doi miei - că pot să spui, că am 
încredere, ca fiind rude! - i-am zis lui nenea Trahanache că 


nu e prezent domnu' suptorefect. Da' i-am făcut şi cu 
ochiu', aşa că dumnealui a spus că se duce măcar la 
Registrsatură să se registreze. Numai că a luat-o în sus, pe 
scări, iară Registratura era jos la suptsol - colea! Poate 
face sport, mi-am zis, că cine-s eu să-l întreb tocma' pe 
conu' Zaharia când urcă ca să coboare?! 


ZIŢA: - Corect, măi Chiriac, măi. Hai, du-te iute şi dă 
să ne facă două cafele cu vârf, ca să nu aştepte atunci când 
vine cine trebuie să vie! 


CHIRIAC: - Păi ce să le dau la făcut?! Io le fac, cu 
mânuţa mea! Patru vă fac! 


ZIŢA: - Nu aşa tari cum i-ai făcut şi bietului 
Agamemnon - şi dus a fost! 


CHIRIAC (îşi face cruce): -  Doamne-fereşte, 
cumnăţică! 


ZIŢA: - Doamne-fereşte! Hai, iute, că şi vine! 
Chiriac iese. 


Scena 2 
Ziţa, Zoe, apoi Chiriac 


Ziţa se plictiseşte. Intră Zoe, care o salută mieros 
chiar de la început,  dezapreciindu-i însă vizibil 
dimensiunile. Zita observă, dar se străduieşte să surâdă. 


ZOE: - O cafea, o Fanta, un Pepsi, ceva? Nu se poate 
discuţie fără băuturi tradiţionale româneşti! Eu plătesc! 


ZIŢA: - Stai, dragă Zoe, doar eu te-am invitat, eu fac 


cinste. 

ZOE: - Dragă doamnă, cinstea ori o ai, ori o pierzi: n- 
o faci! Iar de plătit, aici nu eşti la dumneata la firmă, nici 
la partid, suntem pe teritoriu neutru. Şi încă nu la stradă, 
ci în camera din spate. Lăsaţi-mă să clopoţesc eu după 
garçon! 

ZIŢA: - Insist, din amiciţie: clopoţesc eu! 

ZOE: - Madam, ştiu să clopoţesc şi singură! Om 
vedea pe urmă cine-o plăti, da’ măcar de clopoţit, vreau să 
clopoţesc, cum sunt învățată, în persoană! 

ZIŢA: - Gata, clopoţim amândouă! 


Pun amândouă mâna pe clopoţelul de pe masă, dar 
clopoţelul nu are limbă. Atunci, femeile strigă: - Ospătar! 


ZOE: - Garçon! 


ZIŢA: - Chiriac!!! 
ZOE (mirare): - Chiriac ne serveşte? 


ZIŢA: - Serveşte în timpul liber de la Prefectură. Dar 
în fond, ne serveşte tot timpul pe noi... 


ZOE: - Azi pe voi, mâine pe noi... 
ZIŢA: - Lasă, că ştiu că vinde sanvişuri la organizaţia 
voastră de femei, da’ mă fac că nu văz. Ce, e rău să vă ia 


banii adunaţi de la popor în timpu’ guvernării? 


ZOE: - Poate-i place de noi. 


ZIŢA: - Muşcă-ţi limba! Dacă află Veta că se uită 
după femeile partidului... 


ZOE: - Păi Veta nu-i femeie şi nu-i tot la noi, femeie 
la toate? Spală podele, lipeşte, dezlipeşte afişe, face cafele, 
ne prinde programele politice la televizor... Păi, dacă o 
făcea şi Şcoala politică de primăvară-vară, o avansăm 
înainte. Adică, rămâne numai pe cafele şi programe de 
finanţare externă... 


ZIŢA: - Păi aşa-i familia română, divizată. Soţul, cu 
partidul care trebuie, nevasta, la pripăşiţi şi mocofani... 


ZOE: - Da' ce, dumneata eşti la alt partid decât 
domnul Tipătescu? 


ZIŢA: - Hai, zi-i Fănică, că doar nu-i iei polenul! Păi, 
în cazul nostru, e o excepţie. Nu ştiai că suptorefectu-i 
independent politic, prin lege? 


ZOE: - Păi ştiam, c-o ştie tot poporu', da’ nu mă crezi 
proastă, s-o crez şi eu. Că se vede! 


Intră Chiriac şi doamnele schimbă vorba 


ZOE: - Hai bonjur, am venit în... audienţă la doamna 
subprefect... 


CHIRIAC: - La „Prefectura” asta a mea, poate intra 
oricine, numa’ să-l ţină ficatu' câte pot să-i torn io! Ce-ati 
servi? 


ZOE: - Vreau un cappucino, dar ştii, aşa, mai veşted, 
mai fără tărie, că mă ia de cap. 


ZIŢA: - Ba mie să-mi dai ceva tare şi mai ordinar, un 
rom sau o mastică, că-s mai din popor! Şi să-mi aduc 
aminte de când am scăpat eu de primul bărbat, beţivanul 
ăla de Ţircădău. Ei, mitocanu, între timp l-au făcut şi pe el 
poet, că nu se cerea gramatică de când cu versul alb şi 
acolo la poeţi, mai toţi bea...! (Îşi aminteşte cu plăcere 
parcă) Mamă, ce afectuos mă mai bătea! Mă bătea în 
versuri: „metric, cu măsură”, zicea ticălăsul, când mă 
mardea! Avea un picior de scaun şi bătea tactul la fundu’ 
meu în măsura trei pe patru - ţin asta minte de la muzică. 
Asta acţiune! Acu, când mă mai supăr, îl ameninţ pe Fănică 
cu pantoful, da'nu-l mardesc, că mi-e oarecum... Ditai 
bărbatul de stat, eu o doamnă... (către Chiriac) Şi adă, bă 
ospătar, seminţe. Multe, să fie, ca pentru două doamne 
care n-au vorbit de mult. 


CHIRIAC: - Şi... ălea cinci cafele? 
ZIŢA: - Bea-le tu - fac cinste! 


Chiriac aduce Ziţei ziarul pe un platou, acoperit cu 
capac de plastic. 


ZOE: - A, citeşti „Caţavencul de câmpie”?! Noi nu 
suntem abonaţi la aşa ceva! 


ZIŢA: - Şi de aia afli acum de la alţii! Io-te: citeşte, 
delectează-te, până vine trataţiile! 


ZOE. (Citeşte, râde): - I-o-te ce scrie, mizerabilu'! Că 
aş fi luat un milion de dolari de la tante Efimiţa! Păi ce, eu 
mi-s damă de numai un milion?! 


ZIŢA: - Şi nu te-nfurii? 


ZOE (râde): - Uite că nu! 


ZIŢA: - Şi nu faci spume la gură?! Nu te simţi 
ofensată? 

ZOE (bate nervos cu piciorul, dar şi-l fixează cu 
amândouă mâinile, pe sub masă): - Hai să fim serioase, 
dragă: cine se scuză se tachinează... Sau nu, cine se scuză 
se-amuză: aşa-i proverbul strămoşesc, de la Confucius 
citire! Ai văzut tu vreun mahăr, din cei chemaţi pe la 
Parchet sau pe la DNA, să facă emisiune specială ca să 
ceară socoteală acuzatorilor? Pârţ! Atât: nu recunoşti 
nimic, ca la Poliţie! Eşti vinovat? Nu recunoşti! Eşti 
nevinovat? Nu recunoşti! Tot aia-i! 


ZIŢA: - Măi fată, trebuie să conteşti totu’, e onoarea 
ta în joc: am chemat expre şi-un cameraman simpatic de la 
trustul lui Caţa: Spiridon - îl ştii de la nenea! Molâul ăla. L- 
a bătut de-atâtea ori nenea Titircă cu patefonu-n cap, c-a 
prins dragoste de televiziune. Ei, el vine, tu le spui vreo 
două, să afle şi telespectatorii ce acuzaţii veroase ni se 
aduc. Am pus-o şi pe tanti Efimiţa să-i conteste, la telefon. 


ZOE: Să conteste Ştefan, soţul tău, că-i mătuşa 
dumnealui! E şi om oficial... 


ZIŢA: - Fănic-al meu n-are ce contesta, adică... n-are 
cu ce! Abia mormăie cu presa, n-are verva ta! Iți spui 
drept: săptămâna trecută l-am adus pe Spiridon al nostru 
de la studio... 


ZOE: - Păi, ş-al nostru, că i-am plătit două clipuri 
publicitare la preţ de trei, numa’ să taie îâl-urile şi ăăă- 
urile lui Zaharia... 


ZIŢA: - Mă rog, televiziunea noastră-i independentă: 
ia banv’ de la toată lumea. 


ZOE: - Na, că te-am întrerupt. Ziceai că săptămâna 
trecută... 


ZIŢA: - Ce-i? Ce-i cu săptămâna trecută? 
ZOE: - Nu ştiu, ziceai de Spiridon... 


ZIŢA: - Ce-are-a face Spiridon? Ştii că băiatu' s-a 
lăsat de fumat? Nu degeaba-l caftea cumnată-miu Titircă 
Inimă-Rea! Chiar şi dup-o sută de ani s-a prins învăţătura 
dumnealui, că era europeană! Europa fumează? Canci! 


ZOE: - Zieai ceva de studio, dragă! 


ZIŢA: - A, da: ziceam că l-am chemat pe Spiridon cu 
camera, să zică şi Fănel al nostru câte ceva pentru alde 
popor, ceva concret-neconcret-acolo: că mărim, că ajutăm, 
că vă dăm bla-bla-bla, că am primit bla-bla-bla, că obţinem 
de la UE, că vom primi, că cum au furat ăştia dă dinainte... 
bla-bla-bla. Că telespectatoru' se uită la mutră, oricum nu- 
nţelege ce se zice boul, că zice repede. 


ZOE: - Şi? 


ZIŢA: - Păi, şi! Şi n-a avut nimic a spune, deşi 
repetase cu mine în prealabil. A stat cinci minute, ca capra 
la tăiat lemne, crăcănată-n gol, apoi a zis un îââi, cam ca 
jupânul Trahanache când are talent la vervă, apoi a făcut 
semn lui Spiridon „să taie”. N-are săracu' ce să spună la 
public. Ce era dacă apărea să dezmintă şi el un zvon, o 
acuzaţie gravă-ceva! Să zică că-i victimă, că are presa şi 
detractoarele ceva cu el, mă-nţelegi? E ca şi cum ar spune: 
votaţi-mă, bre, că am făcut buba pentru voi! Că dacă nu 
eram drept ca stâlpu' şi cinstit ca prostu, nu mă atacau 


ăştia! 


ZOE: - Aşa-i el, cu principii. Sau era pe vremea când 
ne frecventa. Parc-a trecut o sută de ani! 


ZIŢA: - Că chiar au trecut. 122 de ani bătuţi pe 
muchie! Pe-atunci n-aveam laba gâştei la ochi şi ţineam 
regim... 


ZOE: - Atunci, să rămână ca-n tren: nu răspund nici 
eu, nici Fănică. 


ZIŢA: - Dacă bărbată-miu e mototol şi cu principii, n- 
o să las eu să se deşire partidul! Totul până la cinstea 
noastră, să nu ne acuze de dolari! Dacă era în lei, mai 
treacă-meargă. Că una-i să fii luat la bani mărunți în bani 
româneşti: durează! 


ZOE: - Fiecare cu ce-l doare! Nu vezi că pe mine mă 
leagă ăştia acum tot de vechiul scandal, cu scrisoarea aia 
pierdută? Că parcă a fost şi-o piesă cu subiect asemănător 
- nu ştiu exact, că nu mă duc la comedii, sunt sătul de 
comedia de-acasă... Zice aici (bate ziarul cu palma) că, 
pardon de expresie, e normal ca Fănică să mă plătească 
acum, după ce, undeva-cândva... Adică, mă-nţelegi, între 
noi ar fi fost ceva în veacurile trecute, o fi ş-acum... 


ZIŢA: - Ce, ţi-o fi jenă că ziarele mai insinuează 
parşiv că între tine şi soţul meu?... Sheet! Fostul meu 
bărbat, Rică, ţi-ar fi zis că în zilele noastre nimic nu face 
mai bine la politică ca un scandal sexual. Uite, un 
Trahanache-gate v-ar ridica partidul în ochii electoratului. 
Da' îi greu de crezut că jupânul Zaharia ar putea să te- 
nşele cu altceva decât cu ochii. Şi cu ăia, după ce-şi pune 
picături nemţeşti. În schimb, Fănică al nostru poate. 


Numai să vree! O legătură la vârf - adică între tine şi 
Fănică al meu - ar oficializa bunele voastre relaţii cu 
Guvernul în teritoriu. Nu, nu te roşi, gândeşte! Pe bază de 
protocol secret forţat de ist scandal, după alegeri, că ieşim 
noi, că ieşiţi voi, aveam deja înţelegerea pe funcţii: ce luăm 
noi, ce vă mai lăsăm... 


ZOE: - Păi atunci de ce să nu lăsăm să funcţioneze 
plastrografia? Să nu conteste nici doamna Efimiţa şi lăsăm 
electoratul să presupună... 


ZIŢA: - Na, că l-am chemat pe Spiridon aici, cu 
cameră cu tot! Ce-i zic? Să nu bănuie ceva! 


ZOE: - Ştiu şi eu? Ce-ar fi să cânt ceva live, un lied, o 
arie sau mai bine o manea? Că-n ultima vreme m-am cam 
dedicat muzicii. Am cât de cât voce şi băieţii de la „Union” 
îmi mai pun voce din reverb şi mă orchestrează pe 
computer. Mă dedic toată ziua şi uneori serile, e de 
notorietate că sunt o bună familistă, femeie din popor... 


ZIŢA (încet, cu răutate): - ... Da, din topor 
ZOE: - Pardon? 


ZIŢA: - Ziceam că e şi mai bine, nu vor putea dovedi 
cu probe amantâcul ăsta, dar lumea poate tot va crede, 
sper, că e ceva - ceva. Bărbată-tu o să iasă de victimă şi de 
genleman, tu de om politic versat - mă rog, de femeie, şi 
politică, şi vărsată. Versantă! Fănică, de viril şi în budoar, 
şi la serviciu, ca un pui de preşedinte american. Ştii de 
când n-au mai scris ziarele de noi? De trei săptămâni! 
Timp în care am ţinut - Fănică a ţinut, săracuopt 
conferinţe de presă şi jumătate, că la una tocmai începuse 
meciul... Conferinţe interesante, cu alune, cafea, un coniac 


cine doreşte... A citit Didinuţa comunicatele de la Guvern 
şi de două şi trei ori, de s-au terminat benzile, iar 
dumnealui a dat numa' din cap! Noroc că Didina era 
decoltată! Parcă pe vremea lui nenea lancu mai avea şi 
Fănică replică la public... lar de voi de când n-a mai scris 
nici Nae, nici măcar Rică? De aproape patru ani! 


ZOE: - Ba de patru luni, când am donat pungile ăla 
inscripţionate, de Ziua Copilului Necunoscut... Mă întreb 
însă care-i interesul tău... Fănică-i la putere, Zaharia-i în 
Opoziţie, de ce să intrăm în bocluc împreună?... 


ZIŢA: - Păi nu te uiţi, fa, la calendar? Mai e niciun un 
an de putere şi gata, vin alegerile! Sau uite, acum cică ar 
veni anticipatele! Păi nu veniţi voi, dragă, din nou la 
„mălai“? Poate m-oi ţine minte... 


ZOIE: - Îmi place luciditatea ta. Da’ pe ce te bazezi 
că am veni noi? Pe sondaje? 


ZIŢA: - Păi sondajele nu-s şi ele făcute? Nu, dragă, 
poporu'i ca manejele, ăăă, menajele mele: m-am săturat de 
maţe-fripte, m-a dezvorţat nenea! M-am săturat apoi de 
opoziţie cu Rică, m-a dezvorţat ţaţa. De Fănică numai 
opoziţia mă mai poate desprinde! (imită zgomotul unei 
ventuze desprinse) Tot aşa, poporu' se satură mereu de ăia 
vechi şi vrea alţii noi. Şi, după ce se satură de cei noi, vrea 
alţii, şi mai noi. Şi vin tot cei vechi: adică voi! Şi puneţi voi 
prefecţii. Şi ce, nu-i bun Fănică al nostru de-o 
subprefectură barim?! 


ZOE: - Din câte-l mai ţiu eu minte, chiar şi de prefect 
e bun. Numai purtător de cuvânt să aibă! 


VOCEA LUI CHIRIAC: - Vineee! 


Cortina 
ACTULIII 
DECORUL: 


La avanscenă, trei uşi înalte, duble, transparente, pe 
rotile. Pe scenă, multe scaune şi un pupitru din plastic 
transparent, cu microfoane şi un telefon cu fir lung, în care 
se încurcă toţi. 


Scena 1: 


Farfuridi, Ionescu, Popescu 

Toţi stau în picioare 

IONESCU: - Domnu' preşedinte are şi vârsta la 
care... Cu toate atâtea comitete şi comiţii din care face 
parte... Ar trebui să mai lase şi pe altu’, zău aşa! 


FARFURIDI (înfăşurând în steag tricolor urna): - 
Domnule Ionescu, în primul rând că nu ne mai este 
preşedinte, ci preşedinte de onoare! Preşedinte o să avem 
când găsim unv’ cu lovele pă el - cum zice casierul nostru, 
domnul Lefter, de când cu lozul ăla. 


IONESCU: - „De când cu”? Domnu' Farfuridi, aiasta 
nu-i cacofonie, stimabile? 


FARFURIDI (probează, introducând degetul în fantă, 
apoi un plic; dar nu în întregime, căci îl recuperează şi-l 
bagă grăbit în buzunar): - Cacofonie e numai la serviciu, în 
timpul liber mă mai cacofonesc şi eu lejer, ca tot românu.'... 


IONESCU: - E drept, şi eu, mă abţin pe la ore, pe la 


catedră, dar când ies, e mai lejer să mă mai las slobod, să 
mă mai cacofonesc şi eu din când în când, de plăcere, nu 
din interes, ca băieţii. (revine la matcă, din nou grav) Şi cu 
chestia cu prezidentul: ei da, nu avem preşedinte- 
preşedinte, dar tot domnu' Trahanache ne paşte! 


FARFURIDI: - Nu bre, ne păstoreşte! Noi, cititorii 
partidului - pardon, Doamne-fereşte!, „ctitorii” voiam să 
zic -, noi care am fost cu domnul Zaharia încă de la pas’ 
opt - pas’ nouă... 


IONESCU (luând urna din mâinile la Farfuridi, care 
nu se mai satură să meşterească, şi aşezând-o, bufnit, pe 
pupitru, lângă microfon): - Dom'le, vremea „tătucilor” a 
trecut! mai lăsaţi-mă cu patruş'optul, să trecem la 
cincizeci şi trei, la cincizeci şi opt, la şaizeci şi patru, la 
şaizeci şi cinci, la şaptezeci şi unu, poftim, la „optzecişti”, 
în fine, la optzeci şi nouă! S-a dus vremea când te mai lua 
cu „ai puţintică răbdare porcuşorule!” şi făcea tot cum voia 
muşchiu' dumnealui! Acu’ un lider trebuie să fie mai 
fâşneţ, mai trecut prin ciur şi prin dârmon, prin PHARE şi 
UE... 


POPESCU: - Pe când dumnealui nici nu ştie să scrie! 


FARFURIDI: - Aş! Păi, dom’ Popescu, n-aţi citit 
discursurile dumnealui de la gazetă? 


IONESCU: - Ei, na brânză! I le scria când Rică, când 
Nae! O dată l-a pus şi pe Popescu, că ştia el că pe mine n- 
are tupeu! 


POPESCU: - Am acceptat numai'ca să-i văd cu ochiu' 
meu biroul: l-am văzut - agenda n-are o dungă în ea, o 
iscălitură-ceva! Nu ştie dom’ le deloc să scrie! 


IONESCU: - Hai, poate sexagerăm (Farfuridi e 
fericit şi se întoarce cu speranţă spre Ionescu), cum să nu 
ştie deloc să scrie?! Sigur ştie să facă bastonaşe, esuri, 
eseuri... Mie mi s-a zis însă că pe documentele oficiale, 
unde n-are el încotro şi trebuie să mai şi semneze, pune 
deştiu'! 


POPESCU: - Ei, taci, nene! Pune degetu'?! 


IONESCU: - Dar nu pune degetul lui, că i-e frică să 
semneze ceva; cică are un sertar întreg plin cu degete. 
Diferite...  Lansează zvonul că are câte-un bilet 
compromiţător de la vreun deputat, de la prefect sau de la 
Tipătescu şi, când ăla vine şi el noaptea, din curiozitate, să 
vază cu ochii lui şi bagă deştiul neştiutor în sertar, moş 
Trahanache, care nu are somn de când e la opoziţie, mai 
ceva ca Garibaldi în exil - hârşti! (Ionescu împinge cu 
piciorul un sertar imaginar şi loveşte cu talpa, o dată şi 
încă o dată) I s-a umplut, cică, sertarul de deşte, le ţine în 
şampanie ca să ţie mai mult... 


POPESCU: - Şi când semnează ceva, cere lui 
Brânzovenescu: o iar dacă trebuie să iscălească ceva mai 
fin: o 


FARFURIDI (fluieră dispreţuitor): - Că nu te pricepi 
la cultură, ştiam, că te citesc din gazetă. Dar că nu te 
pricepi nici la chei... 


Scena 2: 


Trahanache, Farfuridi,  Brânzovenescu, Ionescu, 
Popescu, figuraţie. Intră Trahanache, Brânzovenescu 


TRAHANACHE: - Bonjour, hello,  mătăluţă 
dumneavoastră! Bine că sunteţi aici cu tonţii, ca să punem 
de-un drept de vot pentru Biroul Judeţean. Votăm odată 
universal: dacă-i „Da” pentru prezident, e „Mda” şi pentru 
viitorul Comitet. 


POPESCU: - Păi, nu era vorba că discutăm mai întâi 
listele?! 


TRAHANACHE: - Aveţi ten minutes răbdare, please! 


IONESCU: - Cum să nu?! Dacă am venit mai de 
curând în partid - n-am nici treizeci de ani în organizaţie, e 
drept, asta nu înseamnă să n-am loc pe liste! 

TRAHANACHE: - Ai puţină pacienţă, drăguță! mai e 
până la alegeri! 

IONESCU: - Păi dacă şi acum, că tot „mai e până la 
alegeri”, n-am loc pe liste, când o să am eu loc, la 
uninominale?! Măcar mă bucuram şi eu un pic: parcă-s 
prost şi nu ştiu cum stă chestia - cum se apropie alegerile, 
cum se înscrie, ori Caţavencu, ori Dandanache şi noi 
rămânem la lipit afişe cu limba, în loc să ne dedăm pe la 
discursuri în limbă clasică, pe la tribuni, pe la tribune... 


POPESCU: - Păi nu-l mai pomeniţi pe domnu’ 
Dandanache, că a decedat săracul. (încet) li şi-ajungea de 
la 'pas'opt încoa'! 


IONESCU (deranjat vizibil): - Electoratul nu se 
preocupă de fleicuri! (cu spatele la Popescu) Îl înţeleg pe 
domnu' Popescu, să facă acum filosofie: dumnealui oricum 
n-are nas să intre pe listă: a venit în partid şi mai de 
curând, oricum, nu-i profesor universitar-doctor, ca mine, 
ci doar profesor suplinitor. (muşcător) Doar dacă vrea să 
mă suplinească în campanie, aşa, ca cascadorii - na, că iar 


am cacofonit strâmb! -, să ia el pumni în nas în locul meu 
de la electorat! A murit Agamemnon, da' vine el, o să 
vedeţi, „Ulise”: Nae Caţavencu, cel isteţ ca un reverb! 


TRAHANACHE: - Lasă, domnu' Ionescu, nu vă mai 
plângeţi atâta că vă vine Caţavencu, că doar v-aţi lăfăit 
până de curând în partidul dumnealui. Şi pe noi ne tot 
vexaţi pe-atunci prin jurnalul „Caţavencul de Câmpie” cu 
tot felul de pişcături inflamazte. Da să lăsăm trecutul 
trecuţilor... 


IONESCU: - Să lăsăm trecutul să se aştearnă 
dracului, măcar azi să vie pacea cea veşnică peste plaiurile 
vânătorii ale domnului Caţavencu... Să îngropăm baltagul 
războiului! 


FARFURIDI: - Ce să spui?! 


BRÂNZOVENESCU: - Ce să îngropăm?! Ustensile 
inox de bucătărie? Din cauza atacurilor dumneavoastră era 
să-mi îngropaţi şi mie notariatul, era să dau ca şi faliment! 
Că... (privire semnificativă spre şeful onorific de partid) 
Nici conu' Trahanache nu se mai autentifica pe-atunci la 
mine! 


TRAHANACHE: - Dom’ Popescu, mai adă, bre, 
electorat de prin partid, să strângem odată voturile alea! 


Popescu cască, se scarpină. lese încet din scenă. 


TRAHANACHE (se duce la pupitru, ridică urna până 
la ureche şi o scutură uşor, apoi o aşază la loc, grijuliu): - 
Domnu' Brânzovenescu, noi suntem politicieni de caracter! 
Ba eu am fost puţin bolnav atunci şi Zoe, mititica, s-a dus 
să notarieze şi ea unde a citit reclama din ziar. 


BRÂNZOVENESCU: - Din ziarul lui Caţavencu! 


TRAHANACHE: - Să lăsăm disputele - domnul 
Caţavencu o fi el dictator de trust media - că cică-şi 
dictează scrisorile -, da’ el scrie despre politicieni ca noi şi 
scrie bine. Adică, bine că scrie! Dar de candidat cu noi nu 
mai candidează! 


IONESCU: - Mofturi mici de fată mare! Parcă n-am 
mai văzut noi ziarişti imparţiali ajunşi chiar miniştri! Doi 
am văzut! 


TRAHANACHE: - Domnu' Caţavencu nu mai e 
simplu ziarist - e... academician! 


BRÂNZOVENESCU: - Ne-om trezi şi de la el cu vreo 
„Istorie a literaturii”, în versuri şifonate, cu urmarea în 
numărul viitor! 


Scena 3 
Trahanache, Farfuridi, Brânzovenescu, Ionescu, Zoe 
Intră Zoe 


IONESCU: - Săru' mâna, da' azi n-are şedinţă 
Organizaţia de Femei! 


ZOE (cu ochii la Zaharia): - Azi mi-s bărbată! 
Amazoancă! mai întâi sunt membră de partid şi abia apoi 
femeie, endependentă şi soaţă! 


TRAHANACHE: - Că chiar. Aşa ziceam şi eu. Ce zici, 
drăguță? 


ZOE (lui, încet, printre dinţi): - Ai citit? 


TRAHANACHE: - Da, că au dat dimineaţă şi la 
„Ştiri”, la televiziunea noastră. M-a sunat până şi 
Dragomir, din penitenciar săracu': până şi acolo s-a dat pe 
ecran chestiunea cu biletu'! Aşa ş-a amintit şi el de noi, că 
mai trăgeam, ţii minte, pe la cârciuma lui când mergeam 
pe vremuro la moşie... Înainte de cooperativizare. M-au 
pufnit lacrimile la telefon de amintiri! Săracu'! Dacă nu 
dădea năpasta peste el, era şi el în partid... Da' o să 
meargă careva cu urna şi la el, că d-aia-i mobilă! 


ZOE: - Şi ce ne facem? E clar că cecu-i un falş! 


TRAHANACHE: - Curat falş, o să-i dăm o replică-n 
ziar şi la televiziune. Cameramanu-i p-aici pe undeva... 


ZOE: - Stai, că m-am întâlnit din întâmplare cu Ziţa. 
Ea zice că ea şi Fănică nu dau replică, că aşa-i în politică: 
cine se-acuză se scuză... Să nu dăm adică replică, pentru 
ca să se creadă că... Să nu te superi, sunt vorbele Ziţei: să 
crează lumea c-ar fi ceva, ha-ha, între mine şi... între mine 
şi... (arată în diferite direcţii, iar cei aflaţi în cale degetului 
tresar) între mine şi Tipătescu. Că dă bine la viitoare 
alianţe să se zică că suntem noi o Opoziţie, da’ nu d-aia 
infamă, ci trează, responsabilă, alături de Putere la bine şi 
la rău, până ce anticipatele ne vor despărţi... Că... 


TRAHANACHE: - Are dreptate: să profităm de 
situaţie şi să ieşim în faţă ca să ne apărăm de infamie! 


ZOE: - Păi ea ia zicea că, din contra, să tăcem ca 
mortu-n păpuşoi, ca lumea să crează că n-o fi foc fără 
fum... 


TRAHANACHE: - Din contra, să negăm totu’, tocmai 
ca lumea să creadă că-i adevărat şi că ascundem noi ceva! 
Misterul întreţine interesul presei. Nu există partid mic, ci 
doar fără gâl-gâl pe goarnă la presă! Nu există lider 
neimportant, ci doar fleţi care te lasă să te-aşezi pe pălăria 
lor! Noi ieşim bine, draga mea, şi dacă ne acuză, şi dacă se 
scuză! Întrebare: cine se spune că a semnat cecu'? 


ZOE: - Coana Efimiţa... 


TRAHANACHE: - Adică mătuşa Puterii! A 
prefectului - apolitic - pus însă de Guvernul politic! 
Puterea a încercat adică să mituiască. Pe cine? Pe săracii 
de noi! Ochii opiniei publice, plânşi ca proasta de 
indignaţiune, va fi puşi pe ea, pe Putere, nu pe noi. Apoi o 
să ne ierte pe toţi, atunci când o veni momentu' să se mai 
schimbe politica, după vorbele lui Confucius: „Pleac-ai 
noştri, vin al noştri”... Aibi numai puţintică răbdare! 


Scena 4 


Trahanache, Farfuridi, Brânzovenescu, Ionescu, Zoe, 
Popescu figuratie 


Intră din nou Popescu şi câţiva băieţi din figuratie. 
POPESCU: - Domnu' preşedinte, ce facem? A venit 
şi presa peste noi: un cameramen. Zice că ea să stea la 


şedinţa noastră de vot secret pentru Biroul Permanent. 


FARFURIDI: - Păi de ce să stea?! Sunt chestiuni 
intestine, interne, la ordinea zilei! 


ZOE: - Daţi-l afară! Belea de filmat ne mai lipsea! 


IONESCU (încet): - Să te ferească Dumnezeu de o 
Zoe bărbată, cu ten încă mişto, dar la menopauză! (tare) 
Ce, fraţilor, presa nu-i şi ea o putere liberă? N-are voie să 
vază un vot secret? 

TRAHANACHE (le face semn să tacă. Spre 
Popescu): - Care e, bre? 

POPESCU: - Acela tânăru, Spiridon. 


FARFURIDI: - Aha, să vină. Păi e de-al nostru! Avem 
nevoie de presă. Mass-media te ridică, mass-media te 
coboară/ Mass-media te renaşte, mass-media te omoară! E 
mai bine să te urce ş-atunci când te coboară. Cu câteva 
sute de lei, obţii imunitate de la unii juni publicişti 
necorupți... 


POPESCU: - Cum e „de-al nostru”? Nu era de-al 
jupânului Titircă, săracu'? 


j FARFURIDI: - A fost, că când era jupânul în afacere. 
Inainte de a fi cam... cam... cum naiba îi zice? 


IONESCU: - Cameramen. 


Trahanache face semn către figuraţie să „deschidă” 
uşile: sunt mutate din loc, paralel cu rampa, în stânga unui 
uşor imaginar. Un băiat din figuratie îl introduce (îl trage 
afară din trapă, cu un fel de cange) pe Spiridon. Acesta 
începe să filmeze. La replici mai tari, Trafanache sau 
Farfuridi fac semn să „taie” (semnul foarfecului din 
degete). 


TRAHANACHE: - Să sus-punem la vot! 


IONESCU: - Ce? Ştim că se votează, dar despre cine 
se votează nu se ştie! 


TRAHANACHE: - Cum nu se ştie? E clară: votăm în 
alb... 


IONESCU: - Cum, „în alb”?! 


FARFURIDI: - Cum adică bre, „în alb”? Ce, e pă 
culori? 

TRAHANACHE: - Aşa, că doar nu suntem în doliu, 
ha-ha... Uite ce-i: data trecutără aţi ştiut c-o să-l scoatem 
din urnă pe conu Dandanache? 


CEILALŢI: - Păi... n-am ştiut! 


TRAHANACHE: - Şi a ieşit ori nu domnu' Gagamiţă 
în imensă unanimitiate? 


IONESCU (cinstit): - Eu l-am votat pe Caţavencu, 
cum se slabelise ultima dată... 


FARFURIDI: - Curat unanimitate: optzeci şi unu de 
votanti - optzeci şi trei de voturi! 


ZOE: - Hotărâre ca la noi, mai rar! 


TRAHAHNACHE: - Să purcedem la vot, deci. Noi 
votăm c-o să fie, iar cine-o să fie, stabilim noi cândva. În 
politică, trebuie uneori să te hotărăşti pe loc, altfel te 
votează altu' înainte! Şi e bine să ai în spate votul unanim, 
nu? 


FARFURIDI (le împarte buletine de vot): - Poftim 
buletinele. Nu, scrieţi „Da” pe partea albă, că pe partea 
ailaltă-i o scrisorică. Da, vot uninominal, c-aşa ne cere 
Europa! 


ZOE: - Şi America! Şi preşedintele! 


IONESCU: - Eu n-am preşedinte! Eu nu recunosc 
preşedintele! (uimire, ca la Caragiale) Eu am... preşedinte 
de onoare! 


Farfuridi face balet cu urna, trecând de la unul la 
altul şi d'a capo. 


POPESCU: - Staţi! Nu discutăm înainte şi despre 
spargerea de aseară? 

TRAHANACHE (îşi trage o palmă-n frunte): - Na, că 
m-am  ramolit din nou! Că bine spui, Popescule, 
neicuşorule! Dă-l puţintel afară pe Spiridonache-ăsta! Dă-i 
un ceva - ceva, ca o coca cu sifon, un şpriţ de whisky - din 
cela contrafăcut de părintele în başca bisericii! -, daţi-i 
chiar şi sifon cu apă plată, numai’ să nu se plângă! 


Popescu fuge şi-i şopteşte ceva unui băiat din 
figuraţie, care îl împinge în trapă pe cameraman. Se aude 
o bufnitură. Băiatul coboară şi el. Uşile sunt mutate la loc. 
Toată lumea se aşază. 


TRAHANACHE: - Da’ care e ideea? De ce l-oi fi dat 
afară? Nu trebuia să ne plângem - să afle şi presa! - că ne- 
au spart aseară? 


IONESCU: - Păi ne-au cam „spart” de mult! Pentru 
că prea ne lăsăm sparti, ne tot lăsăm călcaţi (imită călcatul 
cu fierul de călcat) în picioare de Putere! Când ne-au 
acuzat că Crăcănel, chestorul nostru, aia şi aia, am dat cu 
toţii fuguţa să-l scoatem din partid pe Crăcănel! Abia pe 
urmă am cercetat: era nevinovat, săracu', că fusese chiar 
bolnav! Dac-aş fi eu preşedinte... Nu zic că ea să fiu, am 


dat aşa, de-un exemplu... 


TRAHANACHE: - Bine nenişorule, nu mă emoţiona 
în public, că iar plâng pe mine! Lucrurile sunt grave: 
careva mi-a intrat ieri în sertar, şi-a băgat deştele şi mi-a 
dispărut un document, o scrisoare... un cont în falş! 


POPESCU (pune mâna pe telefon): - Telefonăm la 
Antitero! Sau la instalator, să repare scurgerile de 
informaţii. 

FARFURIDI: - Lasă, dom'le, miştourile. Dacă era şi 
dosarul matale acolo, în sertar, mai făceai miştouri?! 


IONESCU: - Păi ce, domnule, dacă era falş şi l-a 
sustras în falş, ce ne mai interesează? 


FARFURIDI: - Simplu: că dacă cade în mâna presei? 
Ce, presa se mai uită că-i falş? „Iare” să fie! 


IONESCU: - Păi, e vorba de noi? Noi am falsificat? 
Noi ne avem la mână cu ceva? (îngrijorat) Ce, am 
cacofonit? 


BRÂNZOVENESCU: - Păi ne are, că era ceva 
compromiţător. Îl băga în budă pe... 


IONESCU: - Desigur, pe prefect... 
BRÂNZOVENESCU: - Nu pe prefect, ci pe... 
IONESCU: - Pe subprefectul Fănică... 


BRÂNZOVENESCU: - Da. Nu. Nu pe el direct, ci 
pe... 


TRAHANACHE: - Pe mătuşa subprefectului. 


POPESCU: - A, atunci mai bine ne face nouă, dacă e 
găsită plastrografica aia! 


BRÂNZOVENESCU: - Păi nu-i de bine. Că e mătuşa 
lui Fane, dar e şi... 


TRAHANACHE: - Da, spune deschis: e şi doamna 
Trahanache a noastră la mijloc. Onor consoarta mea! 


FARFURIDI: - Păi atunci, chiar că nu-i bine să se 
ştie... 


IONESCU (aparte): - Puteam să pariez: cum apare o 
criză... cherchez la blonde! 


ZOE: - Încă mă mai gândesc dacă nu cumva am 
primit un cec... Nu, ăla a fost de la Moş Crăciun. 


FARFURIDI: - Să oprim presa, să nu afle, să nu ştie! 

TRAHANACHE: - Ba să se ştie! Eu sunt curat, 
consoarta mea, curată, de ce să nu se ştie, dacă-i 
plastrografie? 

TOŢI: - Curat plastrografie! 


Scena 4 


Cei dinainte, Veta, un cetăţean abstinent 

Cetăţeanul urcă prin trapă şi bate la o uşă. Figuranţii 
o mută, dar el urmăreşte uşa, la stânga şi la dreapta, şi tot 
bate. 


TRAHANACHE: - Linişte, bre, bate cineva! Cine să 
fie la ora asta?! (spre trapă) Coană Vetă, e zaveră-ceva? În 
câte fevruarie suntem? Na, c-a trecut de 11... 


IONESCU (aparte, către Popescu): - Săraca coana 
Vetă, înainte era de familie destul de bună... Îşi permitea 
până şi abonament la cablu, cu d-ălea speciale... 


POPESCU: - Păi bărbată-su nu era negustor de 
cherestea? Aştia o duc mişto, dom'le! 


IONESCU: - Ăştia, nu ăia! Nea Titircă a murit 
săracu-lipit asfaltului: au halit piaţa ăştia din Clanul 
Bancheru, angrosişti de partid cu sediu la Bucureşti, cu 
vedere spre Palatul Victoria, şi nişte interlopi forestieri în 
partea asta a oraşului. Apropo, ştii unde-s cei mai mişto 
codri ai României? 


POPESCU: - Păi, prin munţii Bucegi? 


IONESCU: - Nţ! Prin munţii Pădurea Neagră, 
dom'le: la mobilă! Ha-ha-ha! 

POPESCU: - Şi care-i poanta? E sec? 

TRAHANACHE: - Vedeţi că-i cineva care bate. O fi 
destinul? Că altfel nu e oră de bătut! 


BRÂNZOVENESCU: - Poate bate poporul. Poporul, 
dacă bate, nu intră. Bate! lar dacă era unu'ca Caţavencu, 
intra el peste noi... Şi bătea pă urmă! 


ZOE: - Să nu fie Chiriac... 
VETA (scoate capul din trapă): - A scăpat unu, zice 


că îl cunoaşte coana Zoiţica, că-i damă bine... E cetăţeanul 
acela... (face semn cu degetul mare, că omul, adică, bea) 


Dæ’ să ştiţi că acu-i chiar treaz! Ăştia tejii e mai periculoși! 
(se retrage în trapă) 


ZOE: - Nu-s pentru mimeni! Ăsta mă recunoştea şi 
când era „magnetizat” cu bere şi cu vin, da' acuma, că m- 
au dat la televizor cu cecul Efimioaei! 


CETĂŢEANUL (Uşa se dă lateral din faţa lui, iar el 
rămâne cu un deget în aer. Se aude o sonerie invizibilă.): - 
Permiteţi? Deranjez? (nu i se răspunde) De fapt, nici nu 
speram să mai găsesc pe cineva la partidul nostru. De 
două zile tot vin peste tot, tot las scrisori de scrisori şi tot 
nu mi le ia nimeni. Îmi vine să mă las şi de lăsat, vorba 
poetului nostru euroregional. 


IONESCU: - Ce scrisori? 
POPESCU: - Care scrisori? 


IONESCU: - Chiar, ce scrisori? 
CETAŢEANUL: - Pentru oameni. 


FARFURIDI: - Că doar n-or fi pentru capre! Da' ce 
fel de scursori? 


CETĂŢEANUL: - Ce ştiu eu? Scrisori! Chestia că 
găsesc scrisori în poşta de scrisori, la mine la bloc - dar nu 
sunt adresate mie, ci, uite (dă câte o scrisoare la fiecare) 
.. Şi mai am şi pentru alţii. Da’ primesc scrisori şi la 
serviciu - da’ tot nu pentru mine. Mi se bagă pe sub uşă, 
mi se presară în cale, le găsesc în plăcintă la MacDonald, 
ca răvaşele, îmi cad în cap din elicopterul Salubrităţii, cad 
din SMURD, mi se lasă cu sacoşe cu praz, în bidoane cu 
brânză, la toiletă, când caut vorba aia... Şi eu le duc, le 
duc, şi nimeni nu le primeşte, nu le primeşte... Fiecare se 


dezice de ele, le lasă-n vânt şi iar le găsesc în balcon - şi 
eu stau la opt! Şi iar le duc adrisantului, măiculiţă! Da’ 
cine-s eu, Poşta Română? Room service? 


IONESCU: - Poate... rom service. Că tare-ţi mai 
plăcea adică matale să cam tragi la măsea. 


FARFURIDI: - Şi umblai matale cam turmentat! 


CETĂŢEANUL: - M-am lăsat turmentat pentru 
patrie! Eu, proprietar, cu avere dară, am făcut faţă 
Opoziţiei, adică lu’ conu Nae, la opt rânduri, până mi-a 
extras scrisoarea, ca la dentist - numai-cu-anestezie! Am 
băut, dar pentru partid! Ce duel, ce luptă cu baioneta, ce 
mitralieră, ce bazuka?! Luptă mata cu ţoiul şi cu halba, 
dacă te ţine ficatu'! Da’ dulce-i ca mierea berea patriei! 


TRAHANACHE: - Ce-i drept, mai serveai alcooluri, 
da' votai întotdeauna cumsecade. Ai fi votat şi ei Napoleon 
din groapă, dacă partidu'ţi-o cerea! Chiar dacă-ţi mai 
plăceau gradele eterice, ai respectat gradele politice... 


CETĂŢEANUL: - Aş! Acum mi-s vegetarian şi 
surmenat. Pardon, surmenat... 


FARFURIDI: - Ia poftim atunci de votează. Ai buletin 
de-acasă sau îţi dăm noi? 


CETĂŢEANUL: - Aş, nu votez: eu mi-s abstinent! De 
la toate! Am văzut atâtea la televizor, că nu mai votez în 
ruptu' capului! Ca conu Agamemnon Dandamemnon nu 
mai se naşte astăzi, să votăm, în România! Doar lichele şi 
pui de lele! Până şi dom’ Caţavencu-i băiat-de-băiat pe 
lângă ce-avem acu’ la guvernare şi-n Opoziţie! 


Trahanache face un semn şi cei din figuraţie ies. 
Ceilalţi desfac febril scrisorile (mai puţin Trahanache şi 
Brânzovenescu, care nu au primit) şi le arată unul altuia. 


POPESCU: - Cine e în plic?... 


FARFURIDI: - E chiar mătuşa suptorefectului 
Tipătescu! 


BRÂNZOVENESCU: - Şi „Zoe T”, care semnează, e 
Chiar... 


POPESCU: - Doamna T? 


IONESCU: - Zoe Trahanache, că doar n-o fi... Zoia 
Komsomolskaia! 


POPESCU: - Atunci, eu nu vreau nici să citesc! 
(citeşte însă cu coada ochiului) 


TRAHANACHE: - Nu vă spusei? Plastrografia de 
care vorbirăm adineaori: ce, aţi uitatără? 


POPESCU: - Da, dar noi n-am văzut-o încă. 
BRÂNZOVENESCU: - Eu chiar n-am primit nimic! 
CETĂŢEANUL: - Cum n-ai primit? Vrei să te pun să 
semnezi de primire? Ţi-am băgat-o ieri pe sub uşă! Pe 
ambele părţi, că era uitată deschisă. Uşa. 
BRÂNZOVENESCU: - S-o fi lipit, am o uşă aşa, mai 


unsuroasă. Nici mâţa nu pot s-o desprind de ea, 
câteodată... 


IONESCU: - E lucrătură politică aici! Acest cetăţean 
dezinformează opinia publică! (îl scutură pe cetăţean) 


CETĂŢEANUL: - Nu mă zgâlţâi, că ameţesc! Îmi tot 
scade mereu tensiunea, de când nu mai pun strop în gură! 
Şi-acu' ameţesc! Să mă-ngropi, de te mint! 


ZOE: - Eu nu citesc! Am citit deja în ziar, îmi ajunge! 
Rup scrisoarea! O pierd odată cu batista, na! 


TRAHANACHE: - Oameni buni, vă rog imperios să 
nu rupeţi copiile xerox! Chiar vă rog să le duceţi pe la 
ziare, pe la televiziuni, care ce mai aveţi, chiar şi pe la 
organe independente - să fiţi fără frică! Spiridoane, 
băiatule, vino încoace! Spiridon!!! 


FARFURIDI (lui Ionescu): - Şi ţi-am spus, boule, că 
domnul preşedinte e încă verde! (lui Trahanache) Domnu' 
preşedinte... 


TRAHANACHE: - Ţi-am zis să nu-mi mai zici aşa? 
Fotoliu-i gol pentru când nu va mai fi gol. 


FARFURIDI: - Atunci... domnu’ preşe dintre 
omagial, să număr voturile, până vine naibii presa? 


TRAHANACHE: - Ca ce chestie? Că câţi suntem? (se 
numără şi fiecare numără pe ceilalţi) Mai pune vreo doi şi 
să validăm alegerile. 


FARFURIDI: - Unanimitate? 
TRAHANACHE: - Păi, ce vrei? Delegaţi au fost 


numai băieţi de încredere, restul au căzut la vizita 
medicală: nu i-am convocat, să nu-i betegim. Gata cu 


alegerile! 
FARFURIDI: - Gata, am învins! 
IONESCU: - Pe cine?! 


ZOE: - Omul, dacă nu-nvaţă să se învingă pe el 
însuşi, nu e om destul. Ne-am învins noi în faţa noastră! 


BRÂNZOVENESCU: - Şi cine a ieşit preşedinte? 

TRAHANACHE: - Exact ceea ce-aţi votat. 

POPECU: - Şi ce-am votat? 

TRAHANACHE: - Lasă, porcuşorule, c-ai să vezi tu! 

Scena 5 

Aceiaşi, „mascaţii”. 

De sus, se lasă pe frânghii „mascaţii”, unii reuşind 
chiar figuri de balet în aer. Ocupă posturi de luptă în faţa 
uşilor. Din trapă, iese însă Veta! 


VETA: - Ce dracu' crezi că faceţi? 


UN MASCAT: - Am primit un telefon anonim de la 
domnul Caţavencu că aici ar fi o bombă! 


POPESCU: - Mai întâi copiile, apoi bomba! E clar, un 
Watergate! Un Trahanachegate! 


ALT MASCAT: - Avem ordin să intrăm. 


VETA: - Dom’ Trahanache, ăştia vor să intre. Să ştiţi 


c-am telefonat şi la Chiriac, la Prefectură, să lase totuşi să 
vină-ncca'! 


PRIMUL MASCAT: - Cocoană, fă loc! 


TRAHANACHE: - Drăguţă, lasă-i să ne scoată 
bomba, noi n-avem bombe de-ascuns! Spiridon! Unde 
dormi, împieliţatule? Spiridoane! 


IONEASCU: - Poate fumează pe hol, la locu' de 
fumat. Acu'e mai european să fumezi pe hol decât la 
vece... Eh, pe vremea noastră... 


TRAHANACHE: - Îi dau eu fumat european! 
Spiridoane, vino să ne filmezi bomba! 


Scena 6 
Aceiaşi, Chiriac. 


Chiriac urcă în fugă, din trapă. 

CHIRIAC (politicienilor): - Să trăiiiţi! (mascaţilor) 
Să-trăiţi! 

VETA: - Chiriac, e în joc onoarea partidului! Nu-i 
lăsa pe urâţii ăştia să intre! 


PRIMUL MASCAT: - Doamnă, putem exploda clipă 
de clipă, trebuie musai să intrăm! 


VETA: - Să intraţi pe covorul meu”!!! Ştiţi cum se 
spală un covor din ăsta?! 


ZOE: - E sponsorizare din Franţa: Buhara autentic, 
oltenesc! E-al Organizaţiei de Femei, de-acasă! 


AL DOILEA MASCAT: - N-avem timp, cocoană: 


explodează, poate a şi explodat, da' noi nu simţim, pentru 
c-am murit! 


TRAHANACHE (face semn Vetei să-i lase): - Hai, 
Vetuţo, lasă-i, noi n-avem secrete, covoru-i ospitalier, că 
aşa e strămoşeşte, da’ şi europeneşte. Băieți, nu vreţi şi 
nişte cafeluţe, şi nişte fursecuri, şi nişte scrisorele? 


Un mascat intră în trapă şi iese cu bomba. 


UN MASCAT: - Bău! Ha-ha, nu-i nimic! N-avea 
baterii! Ca să explodeze, trebuia să aibă baterii - dar 
ăstea-s descărcate de vechi! 


ALT MASCAT: - A, uite şi un bilet! O fi de adio, o fi 
vreo invitaţie... 


TRAHANACHE: - lonescule, mata eşti universital, 
ce Paştele mămicii lor, silabiseşte-mi şi mie te rog, că eu 
iar n-am ochelarii de română la mine. 


IONESCU (exasperat): - Citesc, dacă pui şi mata 
deştiul! (Un mascat şi Popescu râd) Chiar nu pot să citesc, 
şefu', dacă nu ţii biletul întors, să văd şi eu ce scrie. 
(Trahanache se execută) Uite, aici scrie clar: „Moarte 
Bancherilor!” 


POPESCU: - Uite, opinia publică a şi aflat că coana 
Zoe a luat finanţe pentru partid de la mătuşa Puterii! Şi- 
acu' opinia se răzbună pe public! Uite, pentru opinia 
publică, noi, care compătimim cu publicul, am ajuns, iată, 
„bancherii”! 


IONESCU: - Plastrografie-plastrografie, dar dacă-i în 
mai multe locuri, presa şi opinia abia aşteaptă să ţi-o 


tragă! 


CHIRIAC: - Staţi! Staţi aşa, că nu-i aşa! (către 
Trahanache, vesel) Jupân preşedinte, da' e clară-rău! In 
mahala se ştie de mult că Clanul lui Adi Termopanu vrea să 
se răzbune pe Clanul lu' Bancheru: au dat şi anunţ la ziar 
pe chestia asta! Şi-aşa i-a pus o bombă-acolo - ce-i greu de 
priceput?! Ei sunt „Moarte Bancherilor”, nu 
dumneavoastră! Acv’ e clar ca „good evening”-ul de seară! 


IONESCU: - Hai, nu fi stupid people! Alde Bancheru 
stă pe strada Revoluției, la numărul 96. Ori noi, ştie 
oricine, stăm tot pe strada Revoluției, dar la numărul de 
graţie 69 - mă scuzati de interpretările parşive! 


CHIRIAC: - Păi exact asta e! Chiar de dimineață i- 
am zis lui nea Dincă, antreprenorul, să schimbe - da’ n-a 
schimbat: a pus tâmpitu' plăcuţa pe viceversa, şi în loc de 
96, acum avem, Doamne-iartă-mă, 69, ca şi alde Bancheru! 


Toți aplaudă 


IONESCU: - Păi, dacă-i o chestiune economică şi nu 
una politico-administrativă, chiar că nu-i treaba noastră. 
Bine că nu-i d-aia politică! (îşi aminteşte) Dar atunci ce ne 
facem cu plastrografia? Că cu toţii am primit câte o copie 
Xerox şi plicuruile erau chiar pentru noi, nu pentru clanul 
Bancherului. Cine oare nu are interes să ne compromită cu 
clasa conducătoare, noi fiind în Opoziţie? Cetăţeanul 
vegetarian? N-ar fi venit la noi, ni le băga pe sub uşă! 
Poate Caţavencu? L-am văzut azi la Prefectură! (încet) Da, 
stai, că l-am văzut şi pe conu' Zaharia azi la Prefectură, şi 
nu ne-a zis nimic de asta... 


Scena 7 


Aceiaşi 

Trahanache îl târâie prieteneşte la rampă numai pe 
Ionescu, în spotul de lumină, bătându-l mereu pe spate, ca 
pe bebeluşi când au gaze. Ceilalţi rămân în umbră. 

TRAHANACHE: - Bă lonescule, copile, eu sunt, vezi 
bine, cam boşorog, am să trec mai în umbra politică, 
onorifică, de unde poţi să dai din gură, că nu te-ascultă 
decât presa. Am să mai fac, să fie-acolo, vreo comisie de 
onoare-ceva, vreun pol politic mai de margine... Dar, 
ascultă bine! Să ţii neocupat scaunul ăla al doilea, de 
preşedinte onorific, până captăm pe unu' cu lovele pă el şi 
să-l pui preşedinte, chiar înainte de alegeri... Poa' să fie el 
şi tractorist, chiar şi cioban, dolari, euroi să aibă! Tu doar 
să-i ţii căpăstrul, c-aşa se face şi la miniştri. Crezi că ei 
conduc? Aş! Au directori de pe vremea lui Dej, săracii! De 
pe vremea lui Marghiloman, ăla cu cafeaua! Apa trece, 
funcţiile mici şi grele rămân! auzi, bă lonescule, acu’ e 
vremea voastră, a coioţilor tineri... 


IONESCU: - Se spune „a lupilor tineri”. E şi mai 
demn... 


TRAHANACHE: - Lasă, mă, dracului gramatica şi 
ortopedia limbii române, că demnitatea nu e funcţie! Doar 
ţinem de un an liber locul de preşedinte plin, eu m-am 
retras în preşedinte de onoare... tu, ca coioţii tineri... 
(Ionescu strânge din ochi, vexat: e cacofonia altuia) 


IONESCU: - Şi postul acesta onorific, până când îl 
ţin: până se decide Caţavencu sau până învie Agamiţă? 


TRAHANACHE: - Nu fi fraier, mon cher darling, l- 
am ţinut anume pentru tine, de la început: erai copt, ştiai 
gramatică cât să dai bine pe sticlă, dar nu venise încă 
conjunctivita, sau cum se spune?, conjunctura, să anunţăm 


şi noi ceva nou la presă. Eşti mai tânăr, ştii să citeşti, eşti 
în stare să declari că s-a făcut o plastrografie cu mine, cu 
Zoe şi cu Tipătescu! Că doar n-am s-o declar eu, om 
bătrân, da’ cinstit! Ş-or să te creadă, c-ai fost în tabăra lu’ 
Nae până acu juma'de secol! Cât despre mata... Franc îţi 
spui, eşti niţel cam prea sincer, da' asta mai trece cu 
timpul, cu funcţia... Sper să fi învăţat ceva de la mine... 


IONESCU: - Ce, să... nu pun degetu'? 


TRAHANACHE: - Nu, omule, să ai răbdare. Eu 
aştept de un mandat, nu anticipatele, ci ca Fănică 
Tipătescu să-şi întoarcă faţa la noi. Aşa de bine-i mai şedea 
cu Zoe până acu' vreo sută de ani... Şi încă în poză nu iese 
roşu, că are-o cravată... 


IONESCU: - Coane, fără supărare, da eşti cam naiv 
ca să dai sfaturi altora. Nu vezi? Toată lumea care a citit 
cecul şi-a şi închipuit că tot e ceva - te rog să nu te superi! 
- între 'Tipătescu şi pardon coana Zoiţica. 


TRAHANACHE (râde relaxat): - Din păcate, încă nu 
e... Dar o să fie! (Ionescu rămâne perplex.) Ascultă bine, că 
o să te întreb şi n-ai să ştii: da’ cine dracu’ crezi c-a scris 
cea plastrografie? 


IONESCU: - Ăăă... Caţavencu? (Trahanache neagă: 
„Nţ!”) Serviciile secrete? (idem) Domnu’ Goe, că-i 
masterand şi poate să compună oleacă? (idem) Mă declar 
învins: nu ştiu şi pace cine poate fi ticălosul! 


TRAHANACHE (mândru): - Nu, eu, eu am făcut 
plastrografia! (la ureche) Ei, am dat-o la făcut, că n-aveam 
ochelarii de română la mine... Tu n-ai de unde să ştii: la 
Bucureşti, se pune-n mare taină de-o fuziune între noi şi 


partidul de guvernământ; presa n-a aflat încă. Nici Zoe, 
săraca, n-a aflat cât îi lipseşte ei Fănică al nostru, da' o fac 
eu cumva să priceapă... Măcar să dea impresia că e ceva 
între ei, chiar dacă bietu' Fănică are acu' guşă, pântece şi 
perciunii albii: ştii (se întoarce spre sală), va fi fuziune 
prin absorbţie, şi ei ne absorb pe noi! Şi va fi cu totu' şi cu 
totu' altfel dacă ne absorb cu tot cu Zoe! Ajungem în 
structurili naţionale. Că nu se poate fără blonde la Centru! 


GLASUL VETEI (din spatele scenei, spre grupul 
antitero, care cercetează acum urna): - Băieți, încălţaaa- 
rea! 


Cortina 


